15 ta' Frar: San Klawdju de la Colombière

Verżjoni Vidjo:

San Klawdju de la Colombière

"Ma nistgħux nunuraw lil Alla billi nippretendu affarijiet kbar mingħandu.

Il-fiduċja tagħna Fih hija l-virtù li tagħtih l-akbar unur." –

San Klawdju de la Colombière

SAN KLAWDJU DE LA COLOMBIÈRE

Saċerdot

1641 – 1682

Tagħrif:

San Klawdju De La Colombière nistgħu nsejħulu l-Appostlu tal-Qalb ta' Ġesù flimkien ma' Santa Margerita M. Alacoque li tagħha kien direttur spiritwali.

Klawdju twieled ftit 'il bogħod minn Lyon (Franza) fl-1641.

It-tifel kiber fl-għożża ta' familja tassew Nisranija.

Kmieni bagħtuh jistudja f'kulleġġ tal-Ġiżwiti.

Ma kienx differenti mit-tfal tamparu: delikat f'persuntu iżda ferrieħi, studjuż imma wkoll ċajtier.

Ma kienx jonqos li jitħallat ma' sħabu f'dak li hu sports tal-kulleġġ.

Ta' 17-il sena ngħaqad mal-Kumpanija ta' Ġesù.

Ġie ordnat saċerdot f'Pariġi ta' 28 sena, fl-1669.

Għallem fi skola tal-Ġiżwiti u kien predikatur f'Lyon.

Ta' 33 sena ħa l-voti solenni u xahrejn wara, fi Frar 1675, sar superjur ta' komunità żgħira f'Paray-le-Monial.

B'kollox dam hemm 18-il xahar biss, iżda dan kien żmien biżżejjed biex jagħti lil Santa Margarita Marija Alacoque, f'kunvent tal-viżitazzjoni fil-qrib, id-direzzjoni spiritwali u l-inkoraġġiment li kellha bżonn.

Hu l-aktar li jibqa' mfakkar għal din il-missjoni tiegħu li sawret it-tifsira ta' ħajtu.

F'Ottubru 1676, kien mibgħut Londra bħala predikatur tal-qorti ta' Maria Beatrice d'Este, mart Ġakbu d-Duka ta' York li 'l quddiem sar ir-Re Ġakbu II.

Hawn beda jxerred kemm jista' d-devozzjoni lejn il-Qalb ta' Ġesù.

Jibqa' msemmi għall-fiduċja sħiħa li kellu f'Alla anki meta l-affarijiet ma kinux jidhru sejrin tajjeb.

Diversi talbiet tiegħu jixhdu tajjeb dan.

Wara sentejn f'Londra, Klawdju kien akkużat falzament li kien qed jipprieTka kontra Charles II, u l-Parlament (magħmul minn protestanti) f'Novembru 1678 tefgħu lil Klawdju l-ħabs.

Minkejja li ma nstabx ħati tal-akkużi li nġiebu kontrieh, hu xorta waħda kien imkeċċi mill-Ingilterra u ordnat jirritorna fi Franza, saħħtu mkissra għall-aħħar.

Sas-sena 1681, il-qaddis kien id-direttur tal-istudenti Ġiżwiti f'Lyon.

Imbagħad kien mibgħut mill-ġdid f'Paray-le-Monial fejn saħħtu tant marret lura li miet nhar il-15 ta' Frar 1682, ta' 41 sena.

Klawdju De La Colombière kien dikjarat beatu minn Piju XI fis-16 ta' Ġunju 1928, u l-Papa San Ġwanni Pawlu II iddikjarah qaddis f'April, 1992.

Ħsieb

Fil-jum tal-bieraħ, ta' San Valentinu jew Jum il-Maħbubin, iċċelebrajna l-imħabba!

Żgur li rajna ħafna qlub ħomor ma' kullimkien biex idaħħluna fl-atmosfera.

Illum fil-festa ta' San Klawdju de la Colimbiere, li flimkien ma' Santa Margarita Marija Alacoque (

ara Santa Margarita Marija Alacoque u dettali dwar il-Messaġġi li rċeviet mingħand Ġesu'

) waqqfu d-devozzjoni lejn il-Qalb Imqaddsa ta' Ġesù, niftakru f'din imħabbtu safja u qaddisa.

Qalb li tingħata lil kull wieħed u waħda minna u li tixxennaq biex tidħol f'relazzjoni ma' kull qalb, għax dak li ngħidu bil-Malti, 'Kull qalb trid oħra,' japplika wkoll għal Ġesù.

Il-Papa Franġisku, fl-Angelus tad-9 ta' Ġunju 2013 jgħid hekk dwar il-Qalb Imqaddsa ta' Ġesù.

"Id-devozzjoni popolari tagħti ħafna importanza lis-simboli, u l-Qalb ta' Ġesù hu l-aqwa simbolu tal-ħniena ta' Alla; imma mhux simbolu figurattiv, huma simbolu reali, veru, li juri ċ-ċentru, l-għajn li minnha gelglet is-salvazzjoni għall-ġens uman kollu.

Fl-evanġelji nsibu numru ta' riferimenti għall-Qalb ta' Ġesù, per eżempju fis-silta fejn Kristu stess jgħid:

'Ejjew għandi, intom ilkoll li intom għajjenin u mgħakksin, u jien inserraħkom.

Ħudu fuqkom il-madmad tiegħi u tgħallmu minni għax jien ta' qalb ħelwa u umli.'

(Mattew 11:28-29).

Silta fundamentali oħra hi r-rakkont tal-mewt ta' Kristu skont Ġwanni.

Dan l-evanġelista fil-fatt jixhed dak li ra fuq il-Kalvarju, jiġifieri li suldat, meta Ġesù kien diġà mejjet, itih daqqa ta' lanza f'ġenbu u minn dik il-ferita joħorġu demm u ilma (Ġwanni 19:33-34).

Ġwanni għaraf f'dan is-sinjal, li jidher komuni, it-twettiq tal-profeziji: mill-Qalb ta' Ġesù, Ħaruf maqtul fuq is-salib, igelglu il-maħfra u l-ħajja għall-bnedmin kollha.

Imma l-ħniena ta' Ġesù mhix biss sentiment, hija qawwa li tagħti l-ħajja, li tqajjem lill-bniedem!

Dak li jħoss Ġesù għalina, hi l-imħabba ta' Alla għall-bniedem, il-ħniena tiegħu, jiġifieri l-imġiba ta' Alla meta jmiss mal-miżerja tagħna, man-nuqqasijiet tagħna, it-tbatija tagħna, id-dwejjaq tagħna.

Ejjew naħsbu fuq din il-ħaġa sabiħa: il-ħniena ta' Alla tagħti l-ħajja lill-bniedem, tqajjmu mill-mewt.

Il-Mulej dejjem iħares lejna bil-ħniena; ejjew dan ma ninsewhx, iħares lejna dejjem bil-ħniena, jistenniena bil-ħniena.

Ejjew ma nibżgħux nersqu lejh!

Għandu qalb mimlija ħniena!

Jekk aħna nuruh il-feriti li għandna minn ġewwa, dnubietna, Hu dejjem jaħfrilna.

Hija biss ħniena!

Ejjew immorru għand Ġesù!"

Wara Santa Margarita Marija Alacoque u San Klawdju de la Colombière, aktar riċenti bejn l-1905 u l-1938, għexet Santa Fawstina Kowalska (

ara Santa Fawstina Kowalska u dettalji dwar id-Djarju u l-Messaġġ tal-Ħniena

), magħrufa bħala l-Appostlu tal-Ħniena Divina li bid-Djarju li l-Mulej riedha tikteb u bil-Festa tal-Ħniena li permezz tagħha ġiet introdotta fil-Knisja, għandna enfasi kbira fuq din il-Ħniena ħierġa minn din il-Qalb ta' Alla magħmul bniedem.

Int tagħraf din it-tip ta' mħabba safja u ħanina fil-Persuna ta' Ġesù li dejjem lest biex iħaddnek miegħu, għamilt x'għamilt f'ħajtek, u permezz tas-Sagramenti tal-Qrar u t-Tqarbin jagħtik il-vera ħajja Fih?

Talba

Mulej, jien qiegħed fid-dinja biex nuri l-ħniena Tiegħek waqt li xi nies jigglorifikawk billi juru l-qawwa tal-grazzja Tiegħek, bil-fedeltà dejjiema lejk.

Jiena nigglorifikak billi nuri kemm Inti ħanin lejn il-midinbin.

Nuri li l-ħniena Tiegħek hija bla tarf, u li ebda midneb, kbira kemm hi kbira l-offiża, m' għandu jaqta' qalbu mill-maħfra.

Jekk jien inqastek sew, Redentur tiegħi, tħallinix noffendik iżjed billi naħseb li m'għandekx ħniena biżżejjed biex taħfirli.

Ammen.

(Talba ta' San Klawdju de la Colombière)

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee0d52c6', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


27 ta' Novembru: San Franġisk Anton Fasani

Verżjoni Vidjo:

San Franġisk Anton Fasani

"O Mulej, jien ngħanni lill-ħniena tiegħek għal dejjem u l-ħniena tiegħek tfaħħrek, għat-tifħir u r-radd ta' ħajr li jien nagħtik għal dejjem." –

San Franġisk Anton Fasani

SAN FRANĠISK ANTON FASANI

Presbiteru

1681 – 1742

Tagħrif:

Kien jismu Giovaniello u twieled fil-belt ċkejkna imma tant ħelwa ta' Lucera, qrib Foggia, fil-Puglie, fl-Italja t'Isfel, fl-1681.

Daħal mal-Patrijiet Franġiskani Konventwali, u studja f'Monte Sant'Angelo, qrib is-Santwarju famuż ta' San Mikiel, f'San Lorenzo Maggiore ta' Napli u fil-Collegio Sistino ta' Ruma, imwaqqaf mill-Papa Franġiskan Konventwali Sistu V, u ġie ordnat saċerdot Assisi flimkien ma' sieħbu, il-Beatu Antonju-Marija Lucci, li wara laħaq isqof ta Bovino.

Il-Papa Klement XI ħatru provinċjal tal-Puglie u rnexxielu jirriforma l-provinċja.

Il-"Patri Majjistru" kif kien u għadu magħruf sal-lum f'Lucera, devotissimu tal-Immakulata, kiseb minn Napli, għall-knisja tiegħu, statwa mill-isbaħ tal-injam, tal-Kunċizzjoni, u daħħal l-użu tan-Novena Sollenni tagħha.

Magħruf bħala kittieb, predikatur, konfessur, direttur spiritwali, mistiku, kif ukoll għall-estasi u għall-mirakli, kienu jsejħulu San Franġisk t'Assisi ieħor.

Miet fl-ewwel jum tan-Novena tal-Immakulata, festa tal-Qaddisin Kollha, tal-Ordni Franġiskan, fid-29 ta' Novembru, 1742, ta' 61 sena.

Il-fdal tiegħu jinsab meqjum b'għożża kbira taħt l-altar maġġur tal-knisja ta' San Franġisk ta' Lucera, tal-patrijiet ħutu Franġiskani Minuri Konventwali.

Il-Papa Ġwanni Pawlu II, ikkanonizzah fit-13 ta' April, 1986.

Ħsieb

Dan li ġej huwa parti minn kummentarju għat-talba tal-"Missierna" ta' San Franġisk Anton Fasani fuq il-vers

'Aħfrilna dnubietna, bħalma aħna naħfru lil min hu ħati għalina'

Mulej Alla l-Aktar Għoli, jiena rgħextek f'ħafna postijiet u b'ħafna modi, ħafna drabi u bil-kbir, tant li jien stess ninsab imħawwad u ma nistax ngħodd kemm-il darba nqastek jew nagħraf il-gravità ta' dnubieti.

U int, imriegħex, tagħmel lil min riegħxek jitlob maħfra u jgħid: aħfrilna, għax int trid tħassar ħtijietna.

Min hu dak li ma jifhimx il-ħniena tiegħek, Mulej?

Min hu dak li sa jintilef fid-disperazzjoni?

Min hu dak li ma jridx maħfra?

J

ekk il-midinbin l-oħra jridu jibqgħu midjunin, jien ma rridx.

Quddiem il-ħniena divina tiegħek jiena nferragħ dnubieti kollha u b'leħen għoli nlissen: aħfrilna.

Ngħolli leħni mill-qiegħ ta' qalbi u ngħajjat quddiemek: aħfrilna.

Nistqarr li ħtijieti huma kbar fil-għadd u fil-qjies, iżda x'inhuma dawn ħdejn il-ħniena tiegħek bla tarf?

In-nuqqasijiet tiegħi, għalkemm bla għadd, ma jistgħux jidhru quddiem daqstant ħniena u ma jitħassrux.

Forsi n-nuqqasijiet tiegħi qegħdin hemm biex joħorġu rebbieħa fuq il-ħniena tiegħek?

Dan ma jkun qatt!

Alla tiegħi, ħniena u sabar bla tarf tiegħi, aħfirli u aħfer id-dejn kollu ta' dnubieti.

Aħfirli kemm il-ħtija u kemm il-piena.

Aħfirli l-ħtija għax din titħallas bil-mewt ta' dejjem.

Aħfirli l-piena għax din titħallas bi tbatija temporali jew f'din il-ħajja jew fil-Purgatorju.

Aħfrilna, mela, bħalma aħna naħfru lil min hu ħati għalina.

Jekk hemm min hu ħati għalija naħfirlu u naħfirlu bil-qalb.

U mhux lilu biss, jekk hemm, imma 'l dawk ukoll li għad ikun hemm.

U nitlob mingħandek, int li tqassam kull ġid, il-kotra ta' kull grazzja u ta' kull ġid għar-ruħ u għall-ġisem, fil-qasam temporali, spiritwali u etern.

Naħfer mhux biss bil-qalb, imma fejn nista' bil-fatti wkoll.

Mulej Ġesù Kristu, kemm jiżbaljaw dawk li ma jridux jaħfru lill-għedewwa!

Inroddlok ħajr għal dejjem għax int għarraftni u fehemtni dawn il-ħwejjeġ.

X'nista' ngħid aktar?

Int li taħtaf il-qlub, int Tama waħdanija ta' dawk li jeħtieġu s-salvazzjoni!

Aħfer, Mulej, għax jien min-naħa tiegħi diġà ħfirt, u jekk hemm oħrajn ħatjin għalija jien ninsab lest li naħfrilhom.

U jekk fil-ġejjieni jkun hemm, minn issa stess naħfrilhom b'qalbi kollha.

Eventwalment aħna nsiru skont l-għażliet li nagħżlu.

Jekk aħna nagħżlu x-xewk, insiru nnigżu.

Jekk nagħżlu t-tjieba, insiru tajba.

Il-qdusija ta' San Franġisk Anton Fasani kienet riżultat tal-ħafna deċiżjonijiet żgħar li għamel biex jikkopera mal-grazzja ta' Alla.

U int?

Talba

O San Franġisk Anton Fasani, li kont diliġenti fl-istudju, ferventi fil-karità u l-meditazzjoni, perfett fil-qadi ta' dmirijietek u dejjem ubbidjenti lejn is-superjuri tiegħek, itlob għalina ħalli aħna nwettqu bi mħabba u dedikazzjoni kbira d-dmirijiet kollha tal-istat tagħna ħa jistħoqqilna l-premju tas-Sema miegħek.

Bi Kristu Sidna.

Ammen.

English Version:

Alternative Reading:

Vatican Biography:

Wikipedia:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

u l-Ħsieb hi kitba tal-qaddis maqluba għal Malti minn Patri Edmund Teuma OFMConv.

__ATA.cmd.push(function() { __ATA.initDynamicSlot({ id: 'atatags-26942-5ed64ee0d1c6e', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


13 ta' Frar: Beatu Ġordan tas-Sassonja

Verżjoni Vidjo:

Beatu Ġordan tas-Sassonja

"Morru fid-dinja kollha, xandru l-Evanġelju lill-ħolqien kollu." –

Ġesù f'Mark 16:15

BEATU ĠORDAN TAS-SASSONJA

Presbiteru

c1199 – 1237

Tagħrif:

Twieled f'Burberg, fil-Ġermanja, lejn tmiem is-seklu tnax.

Ħa l-libsa tal-Ordni Dumnikan fil-kunvent ta' Pariġi fit-12 ta' Frar 1220 minn idejn il-Beatu Reġinaldu.

Ġordan kien ħabib kbir tal-Fundatur San Duminku u l-ewwel wieħed li ngħażel Superjur Ġenerali bħala suċċessur ta' San Duminku biex imexxi l-Ordni tal-Predikaturi.

Għal ħmistax-il sena Ġordan mexxa bi ħlewwa u tjieba kbira ż-żewġ fergħat tal-Ordni (patrijiet u sorijiet) iħeġġiġhom bil-kelma u l-eżempju tiegħu, jiktbilhom, iżurhom ta' sikwit, u jirranġa l-kostituzzjonijiet.

Ġordan kellu mħabba kbira lejn il-Verġni Mbierka u għall-ġieħ tagħha ordna l-kant tas-Salve Regina wara l-kompjeta.

Il-Beatu Ġordan miet b'diżgrazzja fl-età ta' madwar 37 sena, meta sab l-għarqa huwa u rieġa' lura bil-baħar minn żjara fil-Provinċja tal-Art Imqaddsa.

Kien it-13 ta' Frar 1237.

Il-Papa Piju XII wettaq il-qima lejh fl-10 ta' Mejju, 1826.

Ħsieb

Deskritt mill-bijografu bikri tiegħu Gerald de Frachet bħala "l-aktar suċċessur li kien jistħoqqlu post Duminku," Ġordan dejjem ġie mfakkar bħala

"mera ta' kull aspett tal-osservanza reliġjuża, eżempju ta' virtù, raġel ta' kastità mhux minsusa tal-moħħ u tal-ġisem."

Tabilħaqq, l-eżempju ta' Ġordan jingħad li ġieb miegħu elf raġel biex jissieħbu fl-Ordni u l-interċessjoni tiegħu għad għandha l-qawwa biex tqajjem żelu u entużjażmu fl-irġiel u fin-nisa tal-lum biex dawn jaslu jikkonsagraw ħajjithom lil Alla bl-ilbies abjad ta' San Duminku.

Mill-bosta stejjer li nafu dwar Ġordan, nistgħu nsemmu dwar il-karità kostanti tiegħu, il-paċenzja u l-imħabba mal-oħrajn.

Hu qatt ma naqas milli jikkonferma lill-aħwa fil-fidi u jassigurahom fi żminijiet ta' prova.

Imma kif għamel dan?

Hu għamel dan billi għamel dak li l-Ordni tal-Predikaturi jeżistu għalih: ix-xandir tal-Aħbar it-Tajba.

L-aħbar li r-rebħa tappartjeni lil Alla tagħna, li Ġesù ħarġina mill-iskjavitù ta' dnubietna u li aħna salvajna minn kull inġustizzja.

Kull meta tiġrilna xi ħaġa ħażina, kull meta nħossuna dgħajfa jew oppressa minħabba l-iżbalji li nkunu wettaqna, nistgħu nsegwu l-parir ta' Ġordan u nduru lejn Kristu Msallab.

Quddiem il-Qalb Imqaddsa ta' Ġesù nistgħu ngħidulu: 'Mulej, ikollok ħniena minna' u mmorru għandu kif qalilna Hu stess:

"Ejjew għandi, intom ilkoll li tinsabu mħabbtin u mtaqqlin, u jiena nserraħkom"

(Mattew 11:28).

U int kull darba li tiżbalja, tmur b'mod spiritwali quddiem Ġesù msallab u għand is-saċerdot fil-Qrar biex tirċievi mingħand il-Mulej il-ħniena u l-maħfra?

Kemm int lest/a xxandar l-Aħbar it-Tajba bla ma tħalli xejn ifixklek jew iwaqfek milli tagħmel dan għax temmen lix-xandir hi s-sejħa ta' kull Nisrani?

Timpenja ruħek biex twettaq fil-fidi u biex tagħmel kuraġġ lil dawk in-nies madwarek li forsi għaddejjin minn żmien iebes u qed jaqtgħu qalbhom?

Talba

Beatu Ġordan ta' Sassonja, suċċessur ta' San Duminku, fil-jiem bikrija tal-Ordni, l-eżempju tiegħek u l-ħeġġa ġiegħlu lil ħafna rġiel u nisa jsegwu lil Kristu bl-ilbies abjad tal-Qaddis.

Bħala Patrun tal-vokazzjonijiet Dumnikani, nitolbuk tkompli tħeġġeġ aktar irġiel u nisa ddedikati biex jikkonsagraw ħajjithom lil Alla.

Permezz tal-interċessjoni tiegħek, nitolbuk ukoll biex tipproteġi u tqaddes lill-patrijiet kollha fl-Ordni tal-Predikaturi biex ikunu dejjem imħejjija għall-appostolat tax-Xandir tal-Verità, kemm b'fommhom, kif ukoll bl-eżempju ta' ħajjithom.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee0d3af9', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


28 ta' Novembru: Santa Katerina Labourè u l-Midalja Mirakuluża

Verżjoni Vidjo:

"Wieħed għandu jara lil Alla f'kuħadd." –

Santa Katerina Labourè

SANTA KATERINA LABOURÈ

Verġni

1806 – 1875

Tagħrif:

Zoe (għax dan kien l-isem tagħha qabel daħlet reliġjuża) kienet id-disa' tarbija fost ħdax-il wild ta' familja ta' bdiewa mir-raħal żgħir ta' Fain-les-Moutiers, fil-Cote d'Or, Franza.

Twieldet fit-2 ta' Mejju, 1806 minn Pierre Labourè, bidwi tat-tajjeb, u Louise Gontard, mara tar-ruħ u omm mill-aħjar.

Hi ġiet mgħammda l-għada li twieldet.

Ta' erbatax daħlet mas-sorijiet tal-karità Chatillon-sur-Seine, ħdejn Pariġi (1830), fejn għaddiet ħajjitha ddur bil-morda fil-kunvent ta' Rue de Bac.

Fl-1832, fil-kappella tal-kunvent, il-Madonna dehritilha għal tliet darbiet, u rrikmandatilha li tħabrek biex jagħmlulha midalja f'ġieħ il-ħniena tagħha bħala omm Alla – dik il-midalja magħrufa bl-isem tal-"Midalja Mirakuluża."

Dik is-sena stess (fl-1832) saru 1,500 midalja, fit-tifkira tagħha.

Bis-saħħa tal-Midalja Mirakoluża, fil-knisja ta' "Sant'Andrea delle Fratte," tal-Patrijiet Minimi ġewwa Ruma, quddiem l-altar tal-"Madonna tal-Mirakli," il-Lhudi Alfons Ratisbonne, fit-18 ta' Jannar, 1842, ikkonverta u sar Kattoliku u anki saċerdot u fundatur tal-patrijiet u s-sorijiet tal-Madonna ta' Sijon għall-konverżjoni tal-Lhud.

Mietet ta' 70 sena fil-kunvent ta' Enghien-Reuilly, fejn kienet għaddiet l-aħħar 46 sena ta' ħajjitha bħala infermiera mal-morda u x-xjuħ, kif ukoll bħala purtinara.

Hi kienet qalet minn qabel li ma tarax is-sena 1877, għax fil-fatt mietet fil-31 ta' Diċembru, 1876.

Il-funeral kien popolari ħafna.

Iżjed tard, ftit snin wara li difnuha, tifel ta' tnax-il sena, magħtub minn twelidu, fieq b'miraklu fuq qabarha.

Il-ġisem tagħha kien għadu sħiħ 56 sena wara mewtha, meta fil-21 ta' Marzu, 1933, ittieħed Pariġi bl-akbar solennità għas-santwarju tal-Madonna Mirakoluża, f'Rue du Bac, fejn, (flimkien ma' dak tal-fundatriċi, Santa Louisa de Marillac), għadu meqjum sal-lum.

Ibbeatifikata mill-Papa Piju XI, fl-1933 u l-Papa Piju XII ikkanonizzaha fis-27 ta' Lulju, 1947.

San Massimiljanu Marija Kolbe, martri Franġiskan Konventwali u fundatur tal-Milizzja tal-Immakulata, mhux biss qaddes l-ewwel quddiesa tiegħu fl-altar tal-"Miraklu" li diġà semmejna, imma xerred kemm felaħ fil-Polonja u fil-Ġappun il-Midalja Mirakoluża, kif għamel ukoll f'Malta San Ġorġ Preca.

Ħsieb

Il-Madonna dehret diversi drabi lil Santa Katerina Labourè, soru tal-Karità ta' San Vinċenz, fil-monasteru ta' Rue du Bac, Pariġi, meta Katerina kienet għadha novizza.

Dawn id-dehriet bdew f'Novembru tal-1830 u komplew sa kważi sena wara.

L-aktar dehra importanti minn dawn kienet dik tas-27 ta' Novembru, li fiha l-Verġni Marija talbitha biex tagħmel medalja f'għamla ovali skont id-dettalji li wrietha.

Jiġifieri: fuq naħa kien hemm ix-xbiha tal-Madonna fuq globu, b'riġlejha tgħaffeġ ras is-serpent, b'idejha miftuħin li minnhom ħerġin ir-raġġi, li aktar tard il-qaddisa fissret bħala l-grazzji li l-Madonna lesta tagħti lil min jitlobhomlha u mad-dawra ovali kien hemm il-kelmiet:

O Marija, imnissla mingħajr dnub oriġinali, idħol għalina li nirrikorru lejk.

Fuq in-naħa ta' wara kien hemm l-ittra M, li minn ġo fiha kienet għaddejja strixxa u li fuq din l-istrixxa kien hemm salib.

Madwar dawn is-simboli kien hemm tnax-il kewkba, waqt li taħt l-ittra M kien hemm żewġt iqlub, waħda inkurunata bix-xewk u l-oħra minfuda bis-sejf.

Katerina ma għarrfet lil ħadd dwar dawn id-dehriet ħlief lill-konfessur tagħha M. Aladel, li f'Ġunju tal-1832 għamel l-ewwel domni skont kif xtaqet il-Madonna.

Bdew jiġu rrapportati, tista' tgħid mill-ewwel, każijiet ta' fejqan tal-għaġeb, konverżjonijiet kbar u favuri spiritwali, marbutin ma' din il-medalja, tant li popolarment bdiet tissejjaħ il-Medalja Mirakoluża.

Fl-1836, tribunal f'Pariġi approva l-medalja bħala waħda ta' oriġini sopranaturali.

Imma l-medalja kisbet prestiġju kbir bil-konverżjoni f'daqqa waħda u bla mistennija għall-fidi Kattolika tal-Lhudi Alfonsu Ratisbonne, bniedem ateu u antikattoliku, waqt li kien imlibbes biha meta żar knisja f'Ruma biex jirranġa għall-funeral ta' xi ħadd.

Ratisbonne aktar tard waqqaf il-kongregazzjoni reliġjuża ta' Sidtna Marija ta' Sijon, biex taħdem għall-ftehim bejn il-Lhud u l-Insara.

Fl-umiltà kbira tagħha Katerina Labouré rnexxielha żżomm is-sigriet dwar dawn id-dehriet tagħha sa mewtha 40 sena wara.

F'Malta, id-devozzjoni lejn il-Midalja Mirakoluża kienet imxerrda ħafna minn San Ġorġ Preca, u llum il-fdal tiegħu jinsab midfun fil-Blata l-Bajda taħt l-unika knisja f'Malta li hi ddedikata lill-Madonna taħt dan it-titolu.

San Ġorġ Preca jgħidilna:

"Nissel kunfidenza kbira fl-omm divina ta' Ġesù Kristu għax hi setgħana wisq fuq il-qalb ta' Alla, li xejn ma jiċħdilha minn dak li titolbu.

Il-predestinati huma kollha marbutin magħha bi spirtu ta' vera devozzjoni.

Hija ssaltan ma' Ġesù Kristu fis-sema bħala reġina, bħala padruna u bħala omm."

Jekk għad m'għandekx, tajjeb li jkollok u anki żżomm fuqek

il-Midalja Mirakuluża

(li tidher fl-istampa t'hawn fuq) li talbitna l-Madonna permezz ta' Santa Katerina Labourè.

Tinsiex wkoll li l-aktar talba li tagħti unur lill-Madonna u dik li hi tkun qed tistenniena nitolbu bil-ħerqa għall-bżonnijiet tagħna u tad-dinja, tibqa' dejjem it-talba sabiħa tar-Rużarju Mqaddes.

Tassew li kulħadd jafu dan, imma kulħadd jitolbu?

Bħala għajnuna biex wieħed jitlob ir-Rużarju, tistgħu tidħlu fil-Youtube Channel bl-isem ta'

Rużarji u Devozzjonijiet bil-Malti.

Fih issibu ġabra ta' vidjos kollha fuq ir-Rużarju.

Ara din il-link:

Talba

Ftakar, ja l-iżjed ħanina verġni Marija, li qatt ma nstema', li xi ħadd intefa' taħt il-patroċinju tiegħek, talbek l-għajnuna jew fittex li inti tidħol għalih u inti ma smajtux.

Imqanqal minn dan il-ħsieb jien għal għandek niġi ja verġni omm tiegħi, għal għandek niġi, quddiemek noqgħod, midneb u niedem, ja omm l-iben t'Alla, magħmul bniedem.

La tistmerrx it-talb tiegħi iżda ismagħni u weġibni.

Ammen.

(Talba ta' San Bernard ta' Clairvaux)

English Version:

Alternative Reading:

Wikipedia:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif u l-Ħsieb dwar din il-qaddisa tal-lum huwa meħud mill-fuljett

Signum Fidei.

__ATA.cmd.push(function() { __ATA.initDynamicSlot({ id: 'atatags-26942-5ed64ee0d581b', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


22 ta' Novembru: Santa Ċeċilja

Verżjoni Vidjo:

Santa Ċeċilja

"Xħin beda jżernaq, Ċeċilja semmgħet leħinha u qalet: Ħaffu, suldati ta' Kristu: warrbu għemil id-dlam u ilbsu l-armi tad-dawl!" –

Antifona mil-Liturġija tas-Sigħat tal-festa tal-lum.

SANTA ĊEĊILJA

Verġni u Martri

It-Tieni jew it-Tielet Seklu

Tagħrif:

Skont leġġenda Rumana, Santa Ċeċilja kienet mill-belt ta' Ruma.

Sa minn ċkunitha bdiet tħobb lil Ġesù, u iktar ma kienet qed tikber, iktar kienet qed issir tħobbu.

Kienet għadha daqsxejn ta' tfajla meta offrietlu ħajjitha u l-verġinità tagħha.

Iżda biex tobdi lill-ġenituri tagħha, iżżewġet lil żagħżugħ nobbli pagan, jismu Valerjanu.

Ftit wara ż-żwieġ, ikkonvertitu, u hu kkonverta wkoll lil ħuh, Tiburzju.

It-tnejn inqabdu li kienu Nsara, u ġew ikkundannati għall-mewt flimkien ma' uffiċjal jismu Maximus.

Santa Ċeċilja ddispjaċiha ħafna li kellhom imutu fil-fjur ta' ħajjithom, iżda fl-istess ħin ferħet li mietu martri għal Ġesù.

Hi stess difnithom.

Ftit ġranet wara, hi wkoll mietet martri, wara agunija ta' tlett ijiem, minħabba ferita li sofriet bid-daqqa tal-mannara fuq għonqha.

Għalkemm din hi storja sabiħa ta' mara Nisranija li ħarset xbubitha u tat ħajjitha għall-imħabba ta' Kristu, mhix ibbażata fuq materjal awtentiku.

B'danakollu fiċ-ċimiterju ta' San Kallistu, f'Ruma, hemm qabar b'lapida li ġġib isimha, u sa mis-seklu ħamsa ġa kienet inbniet knisja f'Ruma għall-ġieħ tagħha.

Santa Ċeċilja hija l-patruna tal-mużiċisti.

Fl-1599, il-Kardinal Sfondarati ordna li jinfetaħ il-qabar u l-ġisem deher intatt għal kollox.

Il-ġisem kien imlibbes libsa ndurata bid-deheb, jistrieħ fuq il-ġenb tal-lemin, id-dirgħajn mitluqin minn tulhom, wieħed fuq l-ieħor, l-għonq maqtugħ; il-posa tal-ġisem kien bla dubju, dak ta' tfajla żagħżugħa, waqt l-aħħar mumenti ta' ħajjitha.

Ħsieb

Min iħobb lil Ġesù ma jkunx kuntent li jħobbu waħdu, imma jħabrek biex jarah maħbub minn oħrajn.

Mhux hekk għamlet Santa Ċeċilja?

Għalhekk filwaqt li aħna nikbru dejjem iżjed fi mħabbitna lejn Ġesù, infittxu li permezz tagħna oħrajn ukoll isiru jħobbuh iżjed.

Dan l-eżempju narawh ukoll fil-Verġni Marija li marret għand Eliżabetta biex twasslilha, l-ewwel u qabel kollox, lil Binha Ġesù, imbagħad biex tgħinnha fi bżonnijiet prattiċi oħra tal-ħajja ta' kuljum.

Infatti dan hu dak li qal il-Papa Franġisku f'waħda mill-katekeżi tal-Udjenzi Ġenerali:

"Meta marret iżżur lil Eliżabetta, il-Verġni Marija ma ħaditilhiex biss għajnuna materjali; dan ukoll, imma wasslitilha lil Ġesù, li diġà kien jinsab f'ġufha.

Li ħadet lil Ġesù f'dik id-dar kien ifisser li ħadet il-ferħ, il-ferħ sħiħ.

Eliżabetta u Żakkarija kienu ferħana b'dik it-tqala li kienet tidher impossibbli għall-età tagħhom, imma hi x-xbejba Marija li twasslilhom il-ferħ sħiħ, dak li jiġi minn Ġesù u mill-Ispirtu s-Santu u jesprimi ruħu f'li nagħmlu karità bla ma nistennew ħlas, f'li naqsmu mal-oħrajn, f'li ngħinu lil xulxin, f'li nifhmu lil xulxin."

F'kelma waħda l-Papa qed ifakkarna li l-missjoni tal-Knisja u ta' kull Nisrani hija dik li jwassal lil Kristu, għaliex il-ferħ veru u sħiħ il-bniedem isibu biss fi Kristu.

Kemm sagrifiċċji nagħmlu biex intejbu l-ħajja tagħna, u sew nagħmlu!

Iżda jista' jiġri li niżbaljaw meta naħsbu li l-kuntentizza tiġi minn dak li għandi u minn dak li nakkwista.

Ħarsu lejn tifel ċkejken, kemm jifraħ meta jirċievi xi ġugarell!

Jgħaddi ftit tal-ħin u dak il-ġugarell jispiċċa f'xi kantuniera u lanqas iħares aktar lejh.

Il-Papa jgħidilna li avolja Żakkarija u Eliżabetta kienu ferħanin bit-tqala, li għalihom kienet impossibbli għaliex kienu xjuħ, imma kienet il-preżenza ta' Marija li kienet iġġorr lil Kristu li ġabet "il-ferħ sħiħ."

U għalik, kemm hi importanti li ħaddieħor jikkonverti u jsir Nisrani tajjeb?

Hija prijorità f'ħajtek li xxandar l-imħabba ta' Kristu?

Taħtaf kull okkażjoni li jkollok biex tagħmel dan ma' dawk ta' madwarek?

Tibqa' tagħmel dan anki meta jkollok tħalles prezz għoli ħafna?

Jalla fuq l-eżempju ta' Santa Ċeċilja u tal-qaddisin kollha, aħna wkoll inkunu xhieda veri ta' Kristu mhux biss bi kliemna, imma b'għemilna u tassew, anki jekk dan ifisser tbatija jew martirju kontinwu minn dawk li jagħmlulna l-ħajja diffiċli għax aħna ta' Kristu.

Talba

Fit-tjieba tiegħek, Mulej, ieqaf magħna, u bl-għajnuna ta' Santa Ċeċilja, agħtina dik il-ħeġġa u l-qawwa li wassluha biex tibqa' soda fl-istqarrija tal-fidi tagħha sal-aħħar, anki jekk dan jiswielna saħansitra ħajjitna.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ee1cf4ec', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


25 ta' Novembru: Santa Katerina ta' Lixandra

Verżjoni Vidjo:

Santa Katerina ta' Lixandra

"Dawk li jisimgħu l-kelma t'Alla u jagħmluha, dawk huma ommi u ħuti." –

Ġesù f'Luqa 8:21

SANTA KATERINA MINN LIXANDRA

Verġni u martri

? – 305

Tagħrif:

Ma għandna ebda aħbar ta' din il-qaddisa, la fil-letteratura u lanqas fil-liturġija, ħlief minn żewġ dokumenti tardivi, il-Passio u l-Conversio, ta' madwar is-seklu tmienja.

Skont dawn l-Atti tagħha, Katerina kienet ta' nisel irjali ta' Lixandra, kienet studjuża ħafna, u kienet semgħet bil-Kristjaneżmu.

Il-ktieb tal-Iskrittura kien il-Vade Mecum ta' ħajjitha li fiha ltaqgħet ma' Alla.

L-ewwel lejl wara l-magħmudija kellha viżjoni, fejn saret għarusa mistika ta' Ġesù quddiem il-Madonna.

Fil-persekuzzjoni ta' Massenzju (Massiminu), Imperatur ta' Lixandra, Katerina, ta' 18, marret iċċanfru għat-tiranija tiegħu.

L-imperatur ma kellux il-ħila jweġibha, u sejjaħ 50 għaref biex iweġbuha.

Dawn ikkonvinċew ruħhom bl-argumenti tagħha u l-imperatur inkurlat, ħaraqhom għax saru Nsara.

Katerina ħarġet rebbieħa, u Massenzju, wara li sawwatha, qafilha ġo ħabs.

Wara dan telaq; iżda meta reġa' ġie lura, sab li martu Fawstina marret iżżur lil Katerina fil-ħabs, u saret Nisranija flimkien ma' 200 suldat tal-għassa.

Ġew kollha maqtulin, u lill-qaddisa kkundannawha biex tiġi maqtula b'rota mdawra bl-imsiemer.

Meta ġew biex joqtluha, il-ktajjen tagħha nħallu u r-rota nkisret, waqt li l-imsiemer taru fl-arja u qatlu xi wħud li kienu preżenti.

Fl-aħħar qatgħulha rasha.

Kienu l-monaċi li ġarrew il-ġisem tagħha fil-knisja li l-Imperatur Ġustinjanu kien bena ad unur tagħha, u minn dak iż-żmien il-monasteru beda jissejjaħ ta' Santa Katerina.

Ħsieb

Minn omelija tal-Arċisqof Charles J. Scicluna (25 ta' Novembru, 2016) fil-festa ta' Santa Katerina, fiż-Żejtun:

"Twieldet minn demm nobbli

u l

-għorrief u l-antiki jgħidulna li hi għażlet li titgħammed, ma tgħammditx ta' tarbija imma d-deċiżjoni tagħha li tħaddan il-fidi Nisranija kienet deċiżjoni adulta, kienet frott riflessjoni profonda ta' bniedma intelletwali u għarfa li ddeċidiet fost tant proposti ta' għerf, u sapjenza.

Il-kelma ta' Ġesù tagħmel ħafna sens.

Ma tikkalpestax l-għerf tal-bniedem imma twasslu għall-milja tiegħu u mhux biss, l-għerf tal-bniedem tibdlu għall-perspettiva tal-eternità.

Mhux biss l-għerf ta' Ġesù Kristu jagħżel risposta għall-ħajja ta' din id-dinja, imma l-ħajja ta' din id-dinja jilluminaha u jdawwalha mhux biss fil-wegħda imma bir-realtà tal-ħajja li ma tintemmx.

F'din il-belt hija tagħżel li titgħammed u l-isem tagħha jieħu sinifikat iżjed profond, għax l-isem tagħha jfisser 'mara msoffija,' mara safja, mara pura, Katerina, huwa isem Grieg li jkompli jurina li Katerina twieldet u trabbiet fuq ix-xatt tan-Nofsinhar tal-Mediterran fl-Eġittu, imma f'belt Ellenika.

Bil-Magħmudija Katerina twieldet mill-ġdid, issaffiet mid-dnub oriġinali, minn dnubietha kollha u bdiet dik il-ħajja li lil Kristu titgħarras miegħu fil-profond.

Il-verġinità ta' Katerina, qabel hija verġinità fiżika, hija verġinità spiritwali.

Bil-Magħmudija hija ssir totalment ta' Ġesù.

L-esperjenza mistika tat-tieġ mal-Għarus tagħha hija esperjenza qawwija li tagħtiha sinjal profond, kważi karattru fir-ruħ tagħha.

Katerina hija dik li quddiem l-aggressjoni ta' Massiminu l-Gvernatur ma tibżax.

Ta' tmintax-il sena bl-għerf tagħha, bir-rieda soda tagħha, taf tieqaf il-praspar, id-delużjonijiet, is-superstizzonijiet ta' min irid ibegħdha minn Ġesù.

Mhux hekk, tipperswadi, u tant tirrabja lit-tirann, li r-rebħa tagħha li hija rebħa ġwejda, rebħa li d-djalogu twassalha għas-saħħa tar-raġuni, ma jibqagħliex iżjed armi ħlief il-vjolenza.

Kemm-il darba aħna l-Insara quddiem il-loġika tal-Evanġelju, is-sabar li jgħallimna Ġesù l-istil ġwejjed tiegħu, niltaqgħu ma' min għax m'għandux argumenti jitfa' biss it-tajn, il-kalunnja u l-insulti.

Imma l-Mulej fl-Evanġelju avżana: "Jekk id-dinja tobgħodkom, kunu afu li lili bagħditni qabilkom.

Kieku intom kontu tad-dinja, id-dinja kienet tħobbkom bħalma tħobb dak li hu tagħha iżda billi intom m'intomx tad-dinja għax jiena ħriġtkom mid-dinja, għalhekk id-dinja tobgħodkom" (Ġwanni 15:18-19).

Mhux għal daqshekk se nibżgħu, mhux għalhekk se nibżgħu jew se niddejqu mill-fenomenu tal-blogs jew mit-tgħajjir, jew mill-minaċċi.

Aħna nafdaw bħalma afdat Katerina fis-saħħa tal-kelma ta' Ġesù, fid-djalogu rispettuż u profond.

Ir-risposta tagħna la hija t-tgħajjir, ir-risposta tagħna la hija l-kalunnja, ir-risposta tagħna la hi vjolenza, ir-risposta tagħna hija l-għerf tas-Salib Imqaddes.

Allura l-martirju ta' Santa Katerina għad-dinja, għal Massiminu li mbagħad spiċċa suiċida fis-sena 316, spiċċa ħażin, u ngħidlu miskin, imma kien magħruf li kien feroċi.

Qalb Katerina it-trijonf għan-nies tad-dinja ta' żmienha kien falliment, bħalma jgħid Ktieb il-Għerf: "il-mewt għat-tajbin qisha falliment imma huma jikbru fil-glorja."

Il-martirju tagħha f'dan il-falliment tad-dinja, li min m'għandux iżjed argumenti, joqtlok l-ewwel bl-ilsien, imbagħad bis-sejf – hija rebħa – ir-rebħa ta' min jagħti ħajtu għal Ġesù, ta' min jixhed li r-rebħa hi tal-Mulej imsallab u rxuxtat.

Dan ukoll huwa, skont it-tradizzjoni, il-jum tal-martirju tagħha.

Il-jum tal-25 ta' Novembru tas-sena 305.

Avveniment storiku – jista' jkun imżewwaq bit-tradizzjoni – imma fatt storiku.

M'aħniex qed nitkellmu fuq ħlejjaq jew ħrejjef tal-bnedmin, qegħdin nitkellmu fuq persuna storika, qegħdin nitkellmu fuq devozzjoni antika li l-providenza riedet li tkun marbuta wkoll mal-iżjed għolja qaddisa li hawn fid-dinja, fuq is-Sinaj, fejn hemm ukoll il-ġebel Katerin, fejn hemm il-monasteru ddedikat lilha.

Huwa monument protett minn dejjem mill-umanità.

Ħaġa interessanti, qrajt m'ilux li tant kienet qawwija d-devozzjoni lejn Santa Katerina fuq il-monasteru tas-Sinaj li l-istess Mohammed, il-fundatur tal-Iżlam, ta privileġġ ta' protezzjoni lill-monasteru.

Hemm bżonn tbiddel il-qalb tagħna, hemm bżonn tbiddel il-mod kif naġixxu, kif nitkellmu, kif inħobbu u din hija t-talba tiegħi li intom tħarsu lejn Katerina titolbuha li tnissel fikom dak l-għerf li ġej mis-salib ta' Ġesù għax min m'għandux salib għandu domna.

Għandna bżonn nitgħallmu minnha d-don tal-paċenzja, id-don tal-għerf, id-don tax-xhieda li hija wkoll il-martirju."

Talba

Maħbuba Santa Katerina, nitolbuk tinterċedi għalina u żżommna taħt il-ħarsien tiegħek, fil-ferħ u n-niket tagħna, fil-mard, fl-istudju u fil-ħidma tagħna.

La tħallina qatt nitbiegħdu minn Ġesù, għax nixtiequ nħobbuh bħalma ħabbejtu int. Ammen.

(Addattata minn talba ta' Alexander Tanti)

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

Il-Ħsieb huwa meħud minn Omelija tal-Arċisqof Charles J. Scicluna (25 ta' Novembru 2016) fil-festa ta' Santa Katerina, fiż-Żejtun.

__ATA.cmd.push(function() { __ATA.initDynamicSlot({ id: 'atatags-26942-5ed64ee1d16f2', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


26 ta' Novembru: San Leonardu minn Portomaurizio

Verżjoni Vidjo:

San Leonardu minn Portomaurizio

"Min jimmedita l-Passjoni ta' Kristu jasal għall-indiema mill-qalb." –

San Leonardu minn Portomaurizio

SAN LEONARDO TA' PORTOMAURIZIO

Reliġjuż

1676 – 1751

Tagħrif:

Kien jismu Pietru Ġirolamo Casanova, u jissejjaħ hekk għax twieled f'Portomaurizio, fuq il-Golf ta' Ġenova (l-Italja).

Ta' 13-il sena ntbagħat fil-kulleġġ tal-Ġiżwiti f'Ruma.

Zijuh Wistin, li kien jgħix miegħu riedu jsir tabib, imma billi ma riedx, qatgħu mill-wirt.

Ta' 21 sena (1697) ngħaqad mal-Franġiskani tal-Osservanza stretta f'Ponticelli u ħa l-isem ta' Leonardu.

Kompla jistudja fil-Kulleġġ San Bonaventura f'Ruma u kien ordnat saċerdot fl-1703 meta kellu 27 sena.

Emorraġija gastrika qawwija żammitu invalidu għal erba' snin, imma ħa saħħtu kompletament meta għamel wegħda li jiddedika ħajtu kollha għall-konverżjoni tal-midinbin.

Mar fil-monasteru ta' San Francesco del Monte, Firenze, fl-1709, u minn hemm beda l-missjonijiet tiegħu li kellhom suċċess kbir.

Għal 44 sena ta missjonijiet mal-Italja kollha tan-nofs u t'isfel, u kien jipprietka lil eluf fil-pjazez.

Mhux biss irnexxielu jikkonverti midinbin kbar, imma wkoll jirrikonċilja partiti li kienu spiss fi ġlied bejniethom, u jerġa' jqajjem il-ħeġġa reliġjuża tal-poplu kollu.

Hu xerred id-devozzjoni lejn it-Tnissil bla Tebgħa ta' Marija, l-adorazzjoni lis-Sagrament tal-Artal, il-qima lejn il-Qalb ta' Ġesù, u b'mod speċjali d-devozzjoni tal-Via Sagra.

Huwa waqqaf mhux inqas minn 571 stazzjon tal-Via Sagra fl-Italja, fosthom sett fil-Kolossew Ruman.

Darba ta missjoni ta' ġimagħtejn fi Pjazza Navona, Ruma, li għaliha attenda l-Papa bil-kulleġġ tal-kardinali.

Fl-1744, Papa Benedittu XIV bagħtu jipprietka missjoni u jġib il-paċi f'Korsika, imma l-ħidma tiegħu hemmhekk ma kellhiex suċċess għax in-nies ta' Korsika ħarsu lejh aktar bħala għodda politika f'idejn il-Ġenoviżi li kienu jokkupaw il-gżira milli bħala missjunarju.

San Leonard ħalla għadd kbir ta' kitbiet spiritwali bħala gwida għall-missjunarji u għal-lajċi, li jimlew 13-il volum u li ġew stampati diversi drabi u tradotti b'ilsna oħra.

Miet ta' 75 sena fis-26 ta' Novembru, 1751 u ġie ddikjarat qaddis fl-1867.

Hu patrun tal-missjonijiet parrokkjali.

Ħsieb

Din li ġejja hija silta mid-diskors ta' San Leonardu dwar il-meditazzjoni tal-Passjoni ta' Kristu li jgħid li twassalna għall-indiema mill-qalb:

"Il-ħażen jiġi mill-fatt li ħadd ma jaħseb fir-realtajiet li għandna dejjem nimmeditaw dwarhom.

Għalhekk ma għandux għalfejn wieħed jistagħġeb meta jara diżordni morali sħiħa.

L-ewwelnett, insejna l-veritajiet eskatoloġiċi; imbagħad ħadd ma jaħseb la dwar il-ħwejjeġ ta' Alla u lanqas dwar il-passjoni doloruża li għadda minnha Ġesù Kristu għalina.

L-impenji u d-dmirijiet tagħna jsiru bla qalb, u m'aħniex naħarbu kif imiss mill-perikli spiritwali li jinsabu kullimkien.

Waqt li d-dinja tinsab f'qagħda morali mwiegħra ħafna, jinstemgħu f'waqthom il-kelmiet ta' Ġeremija: 'Il-pajjiż jinsab kollu mħarbat u ħadd ma jagħti kas.'

Hemm xi rimedju għal dal-ħażen?

Bl-umiltà kollha, nixteħet għarkopptejja quddiem il-prelati, il-kappillani, il-qassisin u l-ministri kollha ta' Alla biex nurihom li d-duwa tant mixtieqa jista' jilħaqha kulħadd: it-taħriġ imqaddes tal-Via Crucis.

Jekk bil-ħeġġa u l-ħidma tal-kleru dat-taħriġ qaddis jibda jsir fil-parroċċi u fil-knejjes kollha, huwa jsir difiża f'waqtha u qawwija kontra t-tixrid tal-vizzju u jrodd benefiċċji kbar lil kull min jibda jimmedita ta' sikwit fuq it-tbatijiet u l-imħabba ta' Kristu l-Mulej.

Il-meditazzjoni ta' sikwit fuq il-passjoni ta' Kristu ddawwal il-moħħ, tħeġġeġ ir-rieda, u ġġib indiema sinċiera fil-qalb.

Jien ta' kuljum innutajt, u qisni messejt b'idejja, li t-titjib fid-drawwiet tal-Insara jistrieħ fuq it-taħriġ imqaddes tal-Via Crucis.

Dan it-taħriġ huwa duwa kontra l-vizzji, waqfa kontra l-passjonijiet, tħeġġiġ f'waqtu għal ħajja qaddisa u virtuża.

Jekk il-passjoni ħarxa ta' Kristu nżommuha ħajja quddiem għajnejna, daqslikieku mnaqqxa fil-għuda, imdawlin b'dawl hekk qawwi, aħna ma nkunux nistgħu ma nobogħdux il-għajb u d-dgħufija ta' ħajjitna.

Nibdew inħossu ġo fina li għandna nwieġbu bi mħabba kbira għall-imħabba ta' Kristu u li għandna nilqgħu bil-ferħ it-toqol ta' dil-ħajja li minnu ma nistgħux naħarbu".

U dan kliem li qal il-Papa Franġisku liż-żgħażagħ (29 ta' Lulju, 2016) dwar it-Triq tas-Salib (Via Crucis):

"It-Triq tas-salib hija t-triq tal-hena f'li timxi wara Kristu dejjem u sal-aħħar, f'ċirkustanzi sikwit drammatiċi tal-ħajja ta' kuljum; hija t-triq li ma tibżax mill-insuċċessi, mit-twarrib jew mis-solitudini, għaliex timla l-qalb tal-bniedem bil-milja ta' Ġesù.

It-Triq tas-salib hija t-triq tal-ħajja u tal-istil ta' Alla, li Ġesù jmexxina fiha ukoll f'mogħdijiet ta' soċjetà xi kultant maqsuma, inġusta u korrotta.

It-Triq tas-salib mhijiex drawwa sadomażokistika; biss it-Triq tas-salib tegħleb id-dnub, il-ħażen u l-mewt, għaliex twassal għad-dawl jiddi tal-Qawmien mill-imwiet ta' Kristu u tiftaħ il-bibien għal ħajja ġdida u mimlija.

Hija t-Triq tat-tama u tal-futur.

Min jimxiha b'ġenerożità u bil-fidi, jagħti tama lill-futur u lill-umanità.

Min jimxiha b'ġenerożità u bil-fidi jiżra' t-tama.

U jien irrid li intom tiżirgħu t-tama."

Tajjeb li nitolbu din it-talba wisq prezzjuża u ta' benefiċċji kbar għar-ruħ tagħna ta' spiss, forsi fil-jum tal-Ġimgħa fejn l-aktar li nfakkru l-Passjoni ta' Ġesù.

Jeżistu diversi vidjos bil-Malti wkoll.

Fost oħrajn, hemm:

VIA SAGRA – ma' Fr Hayden Williams OFM Cap u Mona Borg:

It-Triq tas-Salib għall-bżonnijiet tas-Saċerdoti:

'Ikun li trid Int'

playlist

Talba

Isma' t-talb, Mulej, setgħani, tal-Qaddej tiegħek San Leonardu minn Portomaurizio u agħtina li ngħixu fuq l-eżempji sbieħ tal-ħajja tiegħu hekk li naslu biex infaħħruk miegħu fis-sema għall-ġid kollu li tagħmel magħna.

Bi Kristu Sidna.

Ammen.

Sermon by St. Leonard of Port Maurice:

The Hidden Treasure Or The Immense Excellence Of The Holy Sacrifice of The Mass' by St. Leonard:

English Version:

Alternative Reading:

Wikipedia:

Film: La vita di San Leonardo da Porto Maurizio:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

Il-Ħsieb meħud minn tagħrif miġbur minn Patri Edmund Teuma OFMConv.

__ATA.cmd.push(function() { __ATA.initDynamicSlot({ id: 'atatags-26942-5ed64ee1ceecd', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


24 ta' Novembru: San Andrija Dung-Lac u Sħabu

Verżjoni Vidjo:

San Andrija Dung-Lac u Sħabu

"Henjin dawk li huma ppersegwitati minħabba s-sewwa, għax tagħhom hija s-Saltna tas-Smewwiet." –

Ġesù f'Mattew 5:10

SAN ANDRIJA DUNG-LAC

Saċerdot, u sħabu Martri

1839 – 1867

Tagħrif:

Il-kanonizzazzjoni ta' 117-il martri tal-Vietnam saret mill-Papa Ġwanni Pawlu II fid-19 ta' Ġunju, 1988.

Kienet waħda mhix tas-soltu fl-istorja tal-kanonizzazzjoni tal-Qaddisin.

In-numru 117 kien l-ikbar għadd ta' qaddisin martri li qatt ġew ikkanonizzati f'daqqa.

Fosthom kien hemm tmien isqfijiet, ħamsin saċerdot, seminarista, u lajċi.

Minnhom, 96 kienu Vietnamiżi, 11 Spanjoli u 10 Franċiżi.

Kien hemm 35 patri mill-Ordni Dumnikan, 10 kienu saċerdoti tas-Soċjetà tal-Missjoni Estera ta' Pariġi, oħrajn kienu minn fost il-kleru indiġenu, u seminarista.

Barra minn hekk fost il-lajċi kien hemm missirijiet ta' familji, omm, 16-il katekist, sitt suldati, erba' tobba, ħajjat, bdiewa, sajjieda u kapijiet ta' komunitajiet Insara.

Sitta minnhom mietu bil-qtugħ tar-ras, oħrajn mgħallqin, oħrajn maħruqin ħajjin, oħrajn qattgħulhom ġisimhom biċċa biċċa, oħrajn mietu minħabba t-turmenti kbar li sofrew.

Ngħidu xi ħaġa fil-qosor fuq xi wħud minnhom:

San Andrija Dung Lac twieled fit-tramuntana tal-Vietnam fl-1795, minn ġenituri fqar pagani li fdawh f'idejn wieħed katekista.

Meta kiber sar katekista, imbagħad sar saċerdot fl-1823, u ħadem f'bosta nħawi tal-pajjiż.

Tefgħuh il-ħabs iktar minn darba.

Miet martri fl-1839, fl-età ta' 44 sena.

San Vinċenz Liem miet martri fl-1773.

Kien l-ewwel wieħed fost il-Vietnamiżi li ta ħajtu għal Kristu.

San Tumas Tran Van twieled fl-1820 fiċ-ċentru tal-Vjetnam.

Arrestawh meta kien seminarista, u qatluh fl-1838, ta' 18-il sena.

San Manwel de Van Phung twieled fin-nofsinhar tal-Vietnam, sar katekista, u kien missier ta' familja.

Miet martri fl-1859.

San Valentin Berrio Ochoa, patri Dumnikan Spanjol mar il-Vietnam fl-1858, sar Isqof u miet martri fl-1861 fl-età ta' 34 sena.

San Jean-Theophane Venard, Franċiż mis-Soċjetà tal-Missjoni Estera ta' Pariġi, mar fil-Vjetnam fl-1854 u sofra l-martirju fl-1861 fl-età ta' 32 sena.

Ħsieb

Mill-ittri li bagħat fis-sena 1843 San Pawl Le-Bao-Tinh, student fis-Seminarju ta' Ke-Vinh dwar 'Is-sehem tal-martri fir-rebħa ta' Kristu r-Ras':

"Jien, Pawlu, fil-ktajjen minħabba l-isem ta' Kristu, nixtieq ngħarrafkom bit-tiġrib kollu li qiegħed kuljum jagħfas fuqi biex, kollkom ħeġġa ta' mħabba għal Alla, flimkien miegħi tfaħħru lil Alla, għax għal dejjem il-ħniena tiegħu.

Dan il-ħabs hu tassew xbieha tal-infern ta' dejjem: mat-tiġrib kiefer ta' kull xorta, imxekkel kif jien u marbut bi ktajjen tal-ħadid, irrid inżid il-mibegħda, il-vendetti, il-kalunji, il-kliem ħażin, it-tgergir, l-azzjonijiet ħżiena, il-ħalf bil-qerq, il-kliem ta' saħta, u fl-aħħar nett id-dwejjaq u n-niket.

Alla, li fl-imgħoddi ħeles it-tliet żgħażagħ mill-forn tan-nar, hu dejjem miegħi, u ħelisni minn dan it-tiġrib kollu, u biddilhuli f'hena, għaliex għal dejjem hi l-ħniena tiegħu.

Fost dan it-tiġrib kollu, li soltu jimla bil-biża' lil ħaddieħor, għall-grazzja ta' Alla, jien mimli ferħ u hena, għax m'iniex waħdi imma jien ta' Kristu.

Hu, l-imgħallem tagħna, qiegħed jerfa' t-toqol kollu tas-salib, u lili għabbieni biss bl-iċken u l-aħħar biċċa minnu.

Hu mhux biss qiegħed iħares lejn il-ġlieda tiegħi, imma qiegħed jitqabad miegħi u huwa se jkun ir-rebbieħ tal-ġlieda kollha.

Għalhekk fuq rasu se titqiegħed il-kuruna tar-rebħa, u f'din il-glorja għandhom sehem il-membri kollha tiegħu.

Kif kont se nissaporti dehra bħal din, nara kuljum il-kmandanti, il-mandarini u l-qaddejja tagħhom jidgħu bl-isem qaddis tiegħek, Mulej, li qiegħed fuq il-Kerubini u s-Serafini?

Ara, Mulej, salibek qed jiġi mgħaffeġ taħt saqajn il-pagani!

Fejn hi l-glorja tiegħek?

Jien u nara dan kollu, imkebbes bi mħabbtek, nixtieq ikolli ġismi mqatta' biċċiet ħa mmut u nagħti xhieda tal-imħabba tiegħek.......Uri, Mulej, il-qawwa tiegħek, salvani u wettaqni, biex il-qawwa tiegħek tidher f'dak li hu dgħajjef fija, u tkun igglorfikata fost il-ġnus, biex ma naqtax qalbi f'din it-triq u l-għedewwa tiegħek jerfgħu rashom kollhom imkabbrin.

Ħuti għeżież, intom u tisimgħu dan kollu, roddu ħajr għal dejjem bil-ferħ lil Alla, li minnu jiġi kull ġid, u bierku l-Mulej miegħi għax għal dejjem hi l-ħniena tiegħu.

Ruħi tfaħħar il-kobor tal-Mulej u l-ispirtu tiegħi jifraħ f'Alla s-Salvatur tiegħi, għax hu xeħet għajnejh fuq iċ-ċokon tal-qaddej tiegħu; iva, minn issa 'l quddiem kull nisel jibda jsejjaħli hieni: għax għal dejjem hi l-ħniena tiegħu.

Faħħru l-Mulej, intom ġnus kollha, sebbħuh, popli kollha għaliex Alla għażel id-dgħajfa tad-dinja biex iħawwad il-qawwija; għażel il-mistmerra mid-dinja u n-nies li ma huma xejn, biex iġib fix-xejn dawk li huma xi ħaġa.

B'fommi u b'fehemti ħawwadt il-filosofi li huma dixxipli tal-għorrief ta' din id-dinja, għax għal dejjem hi l-ħniena tiegħu.

Qiegħed niktbilkom dan kollu biex il-fidi tiegħi u tagħkom ikunu ħaġa waħda.

F'nofs din it-tempesta kollha, inniżżel l-ankra tiegħi sat-tron ta' Alla: it-tama ħajja li hemm f'qalbi.

U intom għeżież ħuti, hekk iġru biex tiksbu l-kuruna tal-glorja, ilbsu l-armatura tal-fidi u ħudu f'idejkom l-armi ta' Kristu fuq il-lemin u fuq ix-xellug, kif għallem San Pawl, il-qaddis tiegħi.

Jaħbtilkom aħjar li tidħlu b'għajn waħda u dgħajfa fil-ħajja, milli tinxteħtu 'l barra bil-membri kollha ta' ġisimkom sħaħ.

Għinuni bit-talb tagħkom, biex nitqabad skont il-liġi, nitqabad it-taqbida tajba tiegħi u nitqabad sa l-aħħar u hekk intemm bis-sliem il-ġirja tiegħi; jekk mhux se naraw aktar lilna nfusna f'din id-dinja, dan għad ikun l-hena tagħna fid-dinja l-oħra, meta nkunu qegħdin quddiem it-tron tal-Ħaruf bla tebgħa, inkantaw flimkien it-tifħir tiegħu, ferħanin għal dejjem u henjin bir-rebħa tiegħu.

Ammen".

"Meta Alla jiġi għalihom, huma jiddu, bħal xrar tan-nar li jżiġġ f'għalqa bil-qasab".

(Għerf 3:7)

~ Il-Papa applika dan il-vers għall-martri tal-Vietnam fl-Omelija tal-Quddiesa tal-kanonizzazzjoni tagħhom.

Dan kollu jixhed kemm hu minnu li:

In-nisrani ma jista' jiġi distrutt minn ħadd u minn xejn ... ladarba ħlasu mill-Mulej.

Jekk iġgħeluh ibati, ikunu jżidulu l-mertu, il-glorja u l-unuri.

Bl-offerta ta' tbatijietu, li tagħmlu għani ta' vera, in-nisrani jibbenifika hu u dawk kollha li għalihom jagħmel din l-offerta.

In-nisrani diġa' rebbieħ u daħal fid-dimensjoni eterna ma Kristu Rxoxt.

It-tieni mewt ma tista' tagħmillu l-ebda ħsara ladarba diġa miet għad-dnub u qed jgħix bi Kristu.

In-nisrani ma jistax jiġi megħlub bl-ebda mod għax għażel li jgħix fuq in-naħa tar-rebbiħin fi Kristu.

Il-mewt għalih hi rebħ.

Talba

O Alla, int l-għajn u l-bidu tas-setgħa li għandu kull min hu missier; int żammejt sħaħ, sat-tixrid tad-demm, fil-fedeltà lejn is-salib ta' Ibnek Ġesù, lill-qaddisin martri Andrija u sħabu; bit-talb tagħhom għalina, agħmel li nissejjħu u nkunu tassew uliedek, aħna u nxandru l-imħabba tiegħek għal kulħadd.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

or

Wikipedia:

Nota: It-Tagħrif dwar dawn il-qaddisin tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ee1ca3f8', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


20 ta' Novembru: Beata Marija Fortunata Viti

Verżjoni Vidjo:

Beata Marija Fortunata Viti

"Żmien it-tbatija qasir, il-ferħ hu etern." –

Beata Marija Fortunata Viti

BEATA MARIJA FORTUNATA VITI

Verġni

1827 – 1922

Tagħrif:

Anna Felicia Viti twieldet ġewwa Veroli fl-Italja fil-provinċja ta' Frosinone, nhar l-10 ta' Frar, 1827.

Missierha kien Luiġi Viti, li għalkemm kien sid ta' ħafna artijiet, kellu l-vizzju tal-logħob tal-azzard u tax-xorb.

Ommha, Anna, mietet meta Marija kellha 14-il sena.

Marija kienet it-tielet wild minn disa' aħwa u minħabba f'hekk kellha tieħu ħsieb il-familja wara l-mewt t'ommha.

Biex ikollha l-flus għall-familja ħarġet taħdem bħala seftura.

Kellha proposta għaż-żwieġ imma ddeċidiet li minflok tagħti ħajjitha għall-ħajja reliġjuża.

Fil-21 ta' Marzu, 1851, fl-età ta' 24 sena, Marija ngħaqdet mal-Benedittini fil-Monasteru ta' Santa Marija de Franconi, ġewwa Veroli.

Għaddiet aktar minn 70 sena fl-ordni u peress li baqgħet illitterata, għaddiet ħajjitha tagħmel xogħol tal-ħjata, ħasil u tiswija tal-ħwejjeġ – ħajja verament umli.

Iżda kellha devozzjoni kbira lejn is-Sagrament Imqaddes.

Mietet fl-20 ta' Novembru, 1922 u ħdejn il-qabar tagħha seħħew ħafna mirakli.

Matul ħajjitha kienu rrapurtati xi mirakli u jingħad li kellha d-don tal-profezija.

Darba fost l-oħrajn, waqt quddiesa nstemgħet tibki għax kellha viżjoni li l-qassis li kien iqaddes kien ser jitlaq il-vokazzjoni tiegħu.

Jingħad ukoll li żewġ tfajliet fiequ mill-marda tal-meninġite wara t-talb tagħha.

Fl-1935, il-fdalijiet tagħha twasslu fil-knisja tal-monasteru hekk kif beda l-proċess tal-kanonizzazzjoni.

Fit-8 ta' April, 1964, il-Papa Pawlu VI ddikjaraha venerabbli, u fit-8 t'Ottubru ġiet ibbeatifikata.

Il-kawża tal-kanonizzazzjoni tagħha għadha sejra.

Hija patruna ta' dawk li jbatu bil-mard mentali.

Ħsieb

Il-Beata Marija Fortunata Viti, li mietet fl-età ta' 96, wara 72 sena ta' talb, ħjata, tindif u tiswija fl-klawsura tal-monasteru tagħha f'Frosinone, li kien, wieħed jista' jgħid, il-parti femminili ta' din l-istil ta' ħajja li għex San Charbel Mahklouf (1828-1898), l-eremità Maronita bbeatifikat mill-istess Papa Pawlu VI fl-1965.

Kien, b'xi mod tipiku ta' dan il-Papa li, jpoġġi mudelli tal-qdusija lill-Knisja, persuni li għexu ħajja monastika.

Fl-omelija tiegħu għall-beatifikazzjoni ta' Beata Marija Fortunata Viti fit-8 ta' Ottubru, 1967, il-Papa Pawlu VI qal:

"Aħna mhux dispensati milli niġbru f'kelma waħda din il-ħajja, din il-qdusija, b'tali mod li nikklassifikaw taħt kelma waħda dak kollu li jista' jingħad dwarha; il-kelma hija

umiltà

Aħna esprimejna din anki fil-Beatifikazzjoni fil-Qosor tagħha, u lilna dehrilna li hi l-aktar espressjoni vera tal-eżistenza tagħha, u wkoll ir-raġuni per eċċellenza għall-glorifikazzjoni preżenti tagħha."

Marija Fortunata Viti tippersonifika din il-virtù tal-umiltà.

Il-kobor tagħha huwa f'dan iċ-ċokon.

Hawn qegħdin fil-qafas tal-Magnificat; u dan innifsu diġà jgħidilna l-grad ta' awtentiċità u spiritwalità profonda li nsibu fil-perfezzjoni ta' Marija Fortunata.

L-Umiltà hija l-messaġġ tagħha.

Hi tistieden lilna u kważi tobbligana naħsbu mill-ġdid dwar il-valur u l-esiġenza ta' ħajja Kristjana, ibbażata preċiżament fuq il-prattika ta' din il-virtù li nistgħu nsejħulha l-Omm ta' kull virtù.

Dan li ġej huwa rapport dwar Omelija tal-Papa Franġisku (8 ta' April, 2013) dwar l-Umiltà:

Il-Papa sostna li l-istorja kollha tal-fidi hija magħmula minn umiltà u tkellimna lkoll dwar l-umiltà.

U dan jidher ukoll mill-fatt storiku tat-twelid ta' Ġesù.

F'kull ġrajja jidher li Alla ried li kollox isir fil-moħbi, li ma jsirx pubbliku, li bħal donnu kien mgħotti bid-dell tal-Ispirtu s-Santu.

U hu għalhekk li jgħaddi mit-triq tal-umiltà.

Alla, umli, jbaxxi lilu nnifsu: jiġi għandna u jbaxxi lilu nnifsu.

U jkompli jbaxxi lilu nnifsu sas-salib.

Alla tagħna – għaliex Hu tajjeb, għaliex mhux Alla taparsi, Huwa veru; mhux xi Alla tal-injam, magħmul mill-bnedmin, Huwa veru – jippreferi jimxi b'dan il-mod, mit-triq tal-umiltà.

Din l-imħabba kollha tiġi mit-triq tal-umiltà.

Li tkun umli ma jfissirx li timxi fit-triq hekk, b'għajnejn baxxi: le, le.

L-umiltà hija dik li jgħallimna Alla, dik ta' Marija, dik ta' Ġużeppi.

L-umiltà hija dik ta' Ġesù, li jispiċċa fuq is-salib.

U din hija r-regola tad-deheb tan-Nisrani: jipprogressa, jimxi 'l quddiem, ibaxxi lilu nnifsu.

Ma jistax jgħaddi minn triq oħra.

Jekk jiena ma nbaxxix lili nnifsi, jekk inti ma tbaxxix lilek innifsek, m'intix Nisrani.

'Imma għaliex għandi nbaxxi lili nnifsi?'

Sabiex tħalli l-imħabba kollha ta' Alla tgħaddi minn din it-triq, li hija l-unika waħda li Hu għażel – ma għażilx oħra – li twassal sas-salib.

U wara, għar-rebħa tal-qawmien.

Ir-rebħa tan-Nisrani tieħu dil-mixja tat-tbaxxija.

Naħseb li hekk jgħidu hux: tbaxxi lilek innifsek.

Inħarsu lejn Ġesù li jibda jbaxxi lilu nnifsu f'dan il-misteru tant sabiħ.

Inħarsu lejn Marija, inħarsu lejn Ġużeppi.

U nitolbu l-grazzja tal-umiltà.

Imma ta' din l-umiltà, li hija t-triq li minnha żgur tgħaddi l-imħabba.

Meta Pawlu jgħidilna,

'kunu umli u kull wieħed minnkom iqis lill-ieħor aħjar minnu.'

(ara Filippin 2:3), kultant huwa diffiċli taħseb hekk.

Imma Pawlu jaħseb dwar dan il-misteru, dwar din it-triq, għaliex huwa, fil-qiegħ nett ta' qalbu jaf li l–imħabba biss tgħaddi minn din it-triq tal-umiltà.

Infatti jekk ma hemmx umiltà, l-imħabba tibqa' bblukkata, ma tgħaddix.

F'okkażjoni oħra, Papa Franġisku stqarr dan li ġej:

"Ma jistax ikun hemm umiltà mingħajr ma jkun hemm umiljazzjonijiet."

U int, qed tilqa' l-umiljazzjonijiet li l-Mulej jippermetti f'ħajtek biex iżomm ruħek umli billi tagħraf li int kulma int bniedem/bniedma midinba?

Tirrifletti ta' spiss fuq kif Alla tbaxxa u umilja ruħu tant bi mħabba għalina?

Minkejja li diffiċli, int taċċetta li ħaddieħor huwa dejjem akbar minnek fil-ġieħ u li kull ħaġa tajba li hemm fik, hija grazzja ta' Alla?

Skont Ġesù, aħna 'qaddejja li ma niswew għal xejn.'

Tagħrafha din il-verità li aħna mingħajr Ġesù, ma nistgħu nagħmlu xejn, propju xejn, għax kull don u kull grazzja ġejjin minnu?

Talba

Mulej, bħall-qaddejja tiegħek Beata Marija Fortunata, għinna niffokaw fuq il-premju etern li qed jistenniena fir-renju tiegħek, aktar milli fuq il-provi temporanji li niffaċċjaw f'din il-ħajja.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee1cad86', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


21 ta' Novembru: Il-Preżentazzjoni tal-Verġni Mqaddsa Marija

Verżjoni Vidjo:

Il-Preżentazzjoni tal-Verġni Mqaddsa Marija

"Nifraħ fuq li nifraħ bil-Mulej, taqbeż bil-ferħ ruħi b'Alla tiegħi, għax hu libbisni bi lbies is-salvazzjoni, bil-mantar tal-ġustizzja għattieni, bħal għarusa tlellex bil-ġawhar tagħha." –

Isaija 61:10

IL-PREŻENTAZZJONI TAL-VERĠNI MQADDSA MARIJA

Tagħrif:

Din il-festa tfakkar il-jum tal-konsagrazzjoni (fis-sena 543) tal-knisja ta' Santa Marija mibnija qrib it-tempju f'Ġerusalemm.

Permezz ta' din il-festa aħna niċċelebraw il-"konsagrazzjoni" ta' Marija lil Alla, li sa minn ċkunitha tatu lilha nnifisha kollha kemm hi, imqanqla mill-Ispirtu s-Santu li mlieha bil-grazzja tiegħu fit-tnissil tagħha bla tebgħa.

Skont tradizzjoni antika ħafna, meta l-Madonna kienet għadha tifla żgħira, il-ġenituri tagħha, Santa Anna u San Ġwakkin, għamlu vjaġġ ta' madwar mija u tletin kilometru, minn Nazaret għal Ġerusalemm, biex jippreżentawha lil Alla, u jħalluha f'idejn in-nisa twajba tat-tempju.

Dan għamluh biex iżommu wegħda li kienu għamlu li jekk ikollhom tarbija jikkonsagrawha lil Alla.

Minn dak iż-żmien, il-Madonna ġiet imrobbija u edukata ma' tfal oħra, minn dawn in-nisa.

Għalhekk il-Madonna kibret f'ambjent ta' talb, meditazzjoni, u fil-qadi tas-sagrifiċċju lil Alla.

Din il-festa oriġinat fis-Sirja u daħlet fil-Punent fiż-żmien meta l-Papiet kienu f'Avignon, mill-Papa Girgor XI.

Għall-ewwel kienu jiċċelebrawha biss il-patrijiet Franġiskani Minuri, iżda ma damitx ma bdiet tiġi ċċelebrata wkoll fil-kurja tal-Papa f'Avignon.

Ħsieb

Qari mid-Diskorsi tal-isqof Santu Wistin:

"Nitlobkom tisimgħu sewwa x'qal Kristu Sidna meta midd idu lejn id-dixxipli tiegħu: Dawn, ara, huma ommi u ħuti; kull min jagħmel ir-rieda ta' Missieri li bagħatni, da huwa ħija, u oħti, u ommi.

Forsi l-Verġni Marija ma għamlitx ir-rieda tal-Missier?

Hija emmnet bil-fidi, nisslet bil-fidi, kienet magħżula biex minnha jitwildilna s-Salvatur fost il-bnedmin, Kristu ħalaqha qabel ma hija nisslet lilu.

Iva, il-Verġni mqaddsa għamlitha r-rieda tal-Missier, u għamlitha sewwa, u għalhekk għal Marija hi ħaġa aqwa li kienet waħda mid-dixxipli ta' Kristu milli omm Kristu; hu ferħ akbar għaliha li kienet waħda mid-dixxipli ta' Kristu milli omm Kristu.

Għalhekk Marija kienet hienja, għax qabel ma tat l-Imgħallem lid-dinja, hija ġibitu fil-ġuf.

Mela żommu sewwa f'moħħkom, għeżież tiegħi: intom ukoll membri ta' Kristu, intom ukoll il-ġisem ta' Kristu.

U araw kif intom hekk, għax qal: Dawn huma ommi u ħuti.

Kif tkunu omm Kristu?

Kull min jisma', u kull min jagħmel ir-rieda ta' Missieri li hu fis-smewwiet, dak huwa ħija, u oħti, u ommi.

Kristu, fil-ħniena tiegħu, għalkemm hu Iben waħdieni, ma riedx jibqa' waħdu, imma riedna nkunu werrieta tal-Missier, u werrieta flimkien miegħu."

Tgħid għalina l-Mulej m'għandux ukoll pjan misterjuż ta' mħabba li jinkludi fih ħajjitna kollha biex jitwettaq?

M'għandux ukoll għan għalfejn ħalaqna u sawwarna?

Ma jixtieqx li minn ġo fina jagħti ħajja ġdida lil dawk kollha li se jiltaqgħu magħna tul il-vjaġġ ta' ħajjitna f'din l-art lejn Ġerusalemm tas-Sema?

Alla se jafda ruħu f'idejna għaliex iħobbna tassew.

Imma aħna x'se nagħmlu?

X'se tkun it-tweġiba tagħna?

Iva jew le?

X'kienet it-tweġiba ta' Marija jekk mhux Iva sħiħa għall-pjan ta' Alla għaliha?

Jgħallimna San Ġwanni Pawlu II:

"Il-ħlewwa kollha ta' Marija lejn ir-rieda divina, kienet marbuta mal-fidi tagħha.

Billi emmnet fil-kelma ta' Alla, hija setgħet taċċetta din l-ubbidjenza kompletament u wriet lilha nnifisha lesta għall-pjan sovran ta' Alla; hija aċċettat dak kollu li ġie mitlub minnha.

Hekk il-preżenza tas-Sinjura Tagħna fil-Knisja tinkoraġġixxi lill-Insara biex jisimgħu kuljum il-kelma tal-Mulej; biex jifhmu l-pjan Tiegħu, mimli mħabba, f'dak kollu li jiġri kuljum u li jikkoperaw bil-fedeltà kollha biex jitwettaq dan il-pjan."

Marija kkoperat b'mod sħiħ mal-pjan ta' Alla għaliha.

Tagħha ma kinitx parteċipazzjoni passiva għall-pjan Divin.

Għall-kuntrarju, hija kkoperat sal-punt li akkumpanjat lil Binha Ġesù sa fuq l-Altar tas-Salib fuq il-Kalvarju.

Għalhekk, "Marija mxiet il-mixja tal-Fidi qabilna: meta emmnet il-messaġġ tal-anġlu, hija kienet l-ewwel waħda li laqgħet il-misteru tal-Inkarnazzjoni u għamlet hekk b'mod perfett ... il-fidi tagħha kienet waħda kuraġġuża.

Fit-Tħabbira hija emmnet dak li umanament kien impossibbli; f'Kana hija ġegħlet lil Ġesù iwettaq l-ewwel miraklu; għamlitlu premura biex ixandar il-qawwa messjanika tiegħu.

Marija tgħallem lill-Insara biex jgħixu l-fidi tagħhom, bħala vjaġġ li jġiegħelek tinġibed lejh u li jitlob minnek impenn.

Dan jeħtieġ kuraġġ u perseveranza fi kwalunkwe sitwazzjoni tal-ħajja."

Tassew, dan jitlob kuraġġ liema bħalu!

Staqsi lil min hu mġarrab!

Bħala Nsara m'aħniex nieqsa minn sfidi li jressqulna quddiem wiċċna għażliet li rridu nwettqu illum jew għada.

Xi drabi huma għażliet li jweġġgħu bil-bosta.

Iżjed u iżjed meta wieħed jaf dak li qiegħdha toffrilna l-kultura ta' żmienna!

Infatti, qiegħda toffrilna l-opportunità li nagħmlu xirja tajba mill-valuri li ġew mgħoddija lilna b'tant tbatija u sagrifiċċji.

Qiegħda ttina ċ-ċans li nagħżlu virtù minn oħra.

Waħda ngħożżuha u l-oħra narmuha għaliex skaduta.

Hekk ngħidu aħna ma jimpurtax li wieħed ma jkunx leali fl-impenji tiegħu basta juri li qiegħed jifhem lil dak li jkun, għandu tort jew raġun.

Hija kultura fejn mhux biss trid tlaħħaq ma' Alla u max-xitan imma wkoll li tiddetta hi stess x'inhu t-tajjeb u l-ħażin.

Kultura fejn ħadet f'idejha t-tmun arbitrarju tal-valuri u biddlithom kif qablilha hi.

Kultura fejn, kulma jmur, qiegħda tbiegħed lill-bniedem minn Alla li ħalqu u fdieh u, bħala konsegwenza, minnu nnifsu stess!

Huwa sewwa sew f'din il-kultura li għandu jkollna l-kuraġġ li naffermaw, bil-qawwa kollha li jagħtina l-Ispirtu ta' Alla, dak li tgħallimna Ommna Marija bl-eżempju ta' ħajjitha.

Jiġifieri li tant kemm il-Mulej ikollu post tassew importanti f'ħajjitna li ħadd u xejn m'hu se jazzarda joħodlu postu!

Bit-talb u l-gwida ta' Marija irridu insarrfu l-fidi tagħna f'modi ta' mġiba li joħduha kontra u jixlu bil-kbir il-kultura ta' żmienna.

Fejn fostna l-arja ta' xejn m'hu xejn qiegħda, kulma jmur, taħkem l-ambjenti kollha tagħna, bil-gwida ta' Marija ejjew inġibu ruħna b'kuxjenza totalment miftuħa għal dak li Alla jrid kif mgħallem lilna minn Ommna l-Knisja Mqaddsa.

Fejn il-kultura kontemporanja għamlet lill-bniedem alla għaliex tħabbar permezz tal-fomm u l-imġiba ta' xi wħud: "Jiena hu alla sidi," Marija bil-fidi kollha mħabba tagħha qiegħda ssejħilna biex b'ħajjitna u bi kliemna nħabbru li s-"Setgħani huwa Alla biss!"

U dak Alla li lil min jiqaflu jispiċċa ħażin miegħu hu għaliex jispiċċa vittma tal-ħażen tiegħu stess!

"Niżżel is-setgħana minn fuq it-tron tagħhom, u għolla ċ-ċkejknin" (Luqa 1:52).

U inti, togħġbu lil Alla b'dak li taħseb, tgħid u tagħmel?

Qiegħda twettaq ir-rieda tiegħu għalik billi tgħix il-vokazzjoni tiegħek (hi x'inhi) bl-aħjar mod possibli?

Mhux Marija biss hi t-tempju tal-Mulej.

Aħna wkoll, ġisimna huwa t-tempju tal-Ispirtu s-Santu li rċevejna fil-Magħmudija.

Qed tgħix b'mod li jixraq il-preżenza ta' Alla fik?

Kemm int devot tassew ta' din l-Omm tiegħek tas-Sema?

Min jaf li kieku tikkonsagra lilek innifsek lilha u tħalliha ddawwallek it-triq li twasslek għal għand Binha fil-ġenna?

Min jaf li kieku tfittex li titgħallem dwar kif tista' tgħix ta' binha/bintha, hekk li jkun tassew jixraqlek Omm bħal din?

Jekk tixtieq tkun taf kif tista' tħejji ruħek biex tgħix hekk tassew, nistiednek iżżur is-sit Malti, li fih it-Trattat ta' San Alwiġi De Montfort fuq id-Devozzjoni vera lejn Marija u kif wieħed jista' jagħmel l-att ta' konsagrazzjoni u l-benefiċċji tagħha, Talb, l-Uffiċċju tal-Madonna, Vidjos u ħafna aktar ...

Tista' tmur għalih billi tagħfas fuq din il-link:

Għar-Rużarju bl-għajnuna ta' vidjos:

Għall-grupp fuq

Facebook

bl-isem:

'Devozzjoni vera lejn il-Verġni Marija'

Talba

Mulej, qegħdin nagħtu ġieħ lill-Verġni Mqaddsa Marija aħna u niċċelebraw it-tifkira glorjuża tagħha; bit-talb tagħha, agħmel li aħna wkoll nieħdu bħalha mill-milja tal-grazzja tiegħek.

Bi Kristu Sidna Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar din il-festa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

Parti mill-Ħsieb huwa kitba ta' Parti Mario Attard OFM Cap.

__ATA.cmd.push(function() { __ATA.initDynamicSlot({ id: 'atatags-26942-5ed64ee1cf081', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


12 ta' Frar: Beatu Reġinaldu ta' Orleans

Verżjoni Vidjo:

Beatu Reġinaldu ta' Orleans

"Jum wieħed, permezz tar-Rużarju u l-Iskapular, il-Madonna għad issalva d-dinja." –

San Duminku (Fundatur tal-Ordni tal-Predikaturi)

IL-BEATU REĠINALDU TA' ORLEANS

Presbiteru

1183 – 1220

Tagħrif:

Dan kien l-ewwel fost il-qaddisin u l-beati Dumnikani.

Twieled fid-djoċesi ta' Orleans fi Franza.

Sar duttur tal-liġi u għallem id-dritt kanoniku fl-Akkademja ta' Pariġi.

Waqt li kien iżur il-postijiet imqaddsa f'Ruma, laqtu ħafna l-kliem ta' San Duminku u baqa' impressjonat bil-faqar evanġeliku tal-ordni tal-Predikaturi u l-ħeġġa tiegħu għall-appostolat.

Ġiet fuqu marda, imma reġa' ħa saħħtu bl-interċessjoni tal-Verġni Mbierka u mbagħad ngħaqad mal-ordni ta' San Dumniku kif kienet indikatlu l-Madonna.

Bl-eżempju t-tajjeb u l-kelma mħeġġa tiegħu ħafna żgħażagħ u nies magħrufa daħlu fl-ordni, l-ewwel f'Bolonja u mbagħad f'Pariġi.

Billi kien professur tal-liġi kanonika fl-Università ta' Pariġi, Reġinaldu kien ta' għajnuna kbira għal San Duminku fl-għoti ta' għamla definittiva lill-ordni tiegħu.

B'għaqal kbir Reġinaldu organizza u mexxa 'l quddiem il-ħajja tal-komunità, u tkebbes bil-ħeġġa tal-appostli għat-tiġdid tas-saltna ta' Kristu.

Skont tradizzjoni fl-Ordni Dumnikan, il-Madonna għarrfet lil Reġinaldu li kienet tixtieq li l-patrijiet predikaturi jilbsu l-labtu abjad flok ir-rukkett li San Duminku kien jilbes bħala kanonku.

Il-beatu miet f'Pariġi fl-1220, meta kellu inqas minn 40 sena u kien midfun fil-knisja ta' Notre Dame des Champs.

Il-Papa Piju IX, fit-8 ta' Lulju 1875, ikkonferma l-qima lejh li kienet ilha mogħtija lilu.

Ħsieb

Il-ferħ li jqanqal fina l-Beatu Reġinaldu huwa dak l-istess ferħ li tqanqal fih meta libes l-abitu tal-Ordni tal-Predikaturi, l-abitu li nistgħu ngħidu rċieva mingħand il-Verġni Mbierka Marija.

Dan iferraħna għax lilna wkoll ifakkarna li aħna "ġejna mlibbsa bl-ilbies tas-salvazzjoni."

Reġinaldu irċieva dan l-iskapular mingħand San Duminku, deskritt fil-voti tal-Ordni bħala "il-wegħda materna mis-sema tal-imħabba tal-Verġni Mbierka Marija lejna."

Wara Kristu, il-Madonna hi l-aqwa mudell tal-qdusija.

Hi twassalna għand Ġesù billi turina fil-prattika li aħna wkoll, bħalha, nistgħu nagħmlu dak li ordnalna Binha.

Imma xi jfisser li wieħed jilbes l-iskapular jew il-labtu tal-Madonna?

Dawn jgħinu lin-Nisrani jimxi wara Kristu, billi jidħol f'relazzjoni speċjali ma' Marija.

Hija relazzjoni li għandha l-karattru ta' konsagrazzjoni.

Għaldaqstant il-konsagrazzjoni lil Marija tfisser li wieħed iwiegħed li jagħmel ħiltu biex jimxi fuq l-eżempju tagħha, mera tal-qdusija ta' Alla, speċjalment

fl-imħabba tagħha lejn il-proxxmu,

fit-talb bla heda u

fir-rabta qawwija tagħha mar-rieda ta' Alla.

L-att ta' konsagrazzjoni huwa l-impenn l-aktar għoli ta' fedeltà li jsir lil Alla, u li wieħed jidħol għalih permezz ta' Marija, għalhekk għandu garanzija kbira li ser jirnexxielu.

Jekk tixtieq tkun taf kif tista' tħejji ruħek biex tgħix bħala persuna ikkonsagrata lill-Verġni Marija, nistiednek iżżur is-sit Malti, li fih it-Trattat ta' San Alwiġi De Montfort fuq id-Devozzjoni vera lejn Marija u kif wieħed jista' jagħmel l-att ta' konsagrazzjoni u l-benefiċċji tagħha, Talb, l-Uffiċċju tal-Madonna, Vidjos u ħafna aktar ...

Tista' tmur għalih billi tagħfas fuq din il-link:

Talba

O Alla, li minnek ġej kull għana, bl-għajnuna tal-Omm tal-Ħniena, Inti tlabt lill-Beatu Reġinaldu biex jgħix ħajja ta' faqar u tajtu is-setgħa li jipperswadi oħrajn biex bħalu jħaddnu l-ħajja reliġjuża.

Permezz ta' talbu, iggwida l-passi tagħna fit-triq tal-Kelma Tiegħek, sabiex bi qlubna mħeġġa nistgħu niġru fit-triq tal-kmandamenti tiegħek.

Bi Kristu Sidna.

Ammen.

English Version:

Alternative Reading:

or

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee2d4980', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


19 ta' Novembru: Santa Anjeże ta' Assisi

Verżjoni Vidjo:

Santa Anjeże ta' Assisi

"Hekk kif nittama fik O Mulej, ispirani b'dik il-fiduċja li twassalni sal-muntanja qaddisa tiegħek." –

Santa Anjeże ta' Assisi

SANTA ANJEŻE TA' ASSISI

Verġni

c.1197 – 1253

Tagħrif:

Il-Familja ta' Anjeże u tfulitha

Santa Anjeże twieldet f'Assisi fl-1197 minn ġenituri nobbli.

Il-familja tagħha kienet toqgħod f'palazz ħdejn il-kattidral ta' San Rufino.

Missierha kien kavallier għani jismu Favarone di Offreduccio u ommha Ortolana kienet ukoll minn familja nobbli u għanja.

Hija kienet il-fustanija fost tliet aħwa bniet.

Il-kbira, Klara, kienet tliet snin ikbar minnha.

Oħtha ż-żgħira kien jisimha Beatrice.

Fil-magħmudija lil Anjeże semmewha Katarina.

Katarina kienet tifla sempliċi u sensibbli li fi ċkunitha ġarrbet mal-familja tagħha t-tbatija kkaġunata mill-irvell li fl-1198, iċ-ċittadini tal-klassi tan-nofs ta' Assisi (il-'minores') għamlu kontra l-aristokrazija ta' Assisi (l-'maiores').

Il-familja ta' Anjeże kellha ssib kenn fil-kastell ta' Cocorano u meta fl-1202 faqqgħet il-gwerra bejn Assisi u Perugia, kellha taħrab għal Perugia fejn għexu refuġjati għand ħbieb ta' fiduċja sas-sena 1205.

Fil-gwerra bejn Assisi u Perugia, Franġisku Bernardone kien waqa' priġunier għal sena u aktar tard, wara marda, ikkonverta u minn ġuvni xalatur b'ambizzjoni li jsir kavallier, huwa beda jgħix ħajja ta' sempliċità u faqar fuq il-passi ta' Kristu fqir, umli u msallab.

Dlonk ingħaqdu miegħu f'dan l-istil ta' ħajja evanġelika uħud minn sħabu stess, fosthom Rufino, kuġin ta' Klara u Katarina.

Fl-1209, din l-Għamla ta' Ħajja ta' Franġisku u l-ewwel kumpanni tiegħu ġiet approvata oralment mill-Papa Innoċenz III.

Żgħożitha

Katarina kienet marbuta ma' oħtha Klara bi mħabba kbira.

It-tnejn kienu jaqblu ħafna u jaħsbuha l-istess.

Hija kellha 15-il sena meta fit-18 ta' Marzu 1212, Klara ħarbet mid-dar biex tħaddan il-ħajja evanġelika fuq l-eżempju ta' Franġisku ta' Assisi.

Fil-'Leġġenda ta' Santa Klara' (nru 24) naqraw li Klara kienet tixtieq ħafna li oħtha tifhem il-frugħa tad-dinja u bħalha tingħata lil Alla u kienet titlob bil-ħerqa li bħalma hi u oħtha kienu qalb waħda u qrib ħafna fl-ispirtu meta kienu fid-dinja, ikunu wkoll rieda waħda bejniethom fis-servizz ta' Alla'.

Katarina tingħaqad ma' oħtha Klara

Xi 16-il jum wara, fl-4 ta' April 1212, Katarina marret tara lil oħtha f'monasteru tal-Benedittini jismu Sant'Angelo di Panzo, qrib Assisi, fin-naħa tal Lvant ta' Monte Subasio, fejn kienet sabet kenn temporanju.

Klara qaltilha:

'Ftakar, għażiża oħti li jum wieħed fit-tempju tal-Mulej, aħjar minn elf jum f'post ieħor (ara Salm 83,10).

Iż-żgħożija u s-sbuħija jgħebu.

Il-ħajja tintemm u hawn xejn ma jibqa'.

Għażiża oħti, kieku kellek idduq il-ħlewwa tal-imħabba tal-Mulej!

Hija mħabba dejjem ġdida, li ħadd ma jista' jeħodilna!'

Il-kliem u l-eżempju ta' Klara ħajjru lil Katarina biex hi wkoll tikkonsagra ruħha lil Alla.

Infatti, Katarina qalet lil Klara li hi ġiet biex toqgħod magħha għax hi wkoll xtaqet taqdi lil Alla biss.

Għal dan il-kliem Klara għannqitha bil-ferħ waqt li qaltilha :

'Inrodd ħajr lil Alla, oħti l-aktar għażiża, għax il-Mulej għoġbu jisma' talbi.'

U hekk Klara akkwistat l-ewwel kumpana tagħha.

Katarina tirreżisti lill-familja tagħha

Fil-'Leġġenda ta' Santa Klara' (nmr 25 u 26) insibu rakkont dwar kif malli l-familja ndunat bil-ħarba ta' Katarina, tnax -il raġel armati taħt it-tmexxija ta' zijuha Monaldo, marru għaliha.

Sabuha barra mill-klawsura u għalhekk setgħu jerfgħu jdejhom fuqha.

Kaxkruha mal-art, qattgħulha ħwejjiġha u sawtuha.

Klara ma setgħet tagħmel xejn ħlief titlob imbikkija biex oħtha tingħata rieda sħiħa, u biex il-qawwa ta' Alla tegħleb is-saħħa ta' dawk l-irġiel.

U hawn ġara miraklu doppju.

F'daqqa waħda, il-ġisem tat-tfajla sar hekk tqil li dawk l-irġiel kollha ma felħux ikaxkruha aktar.

Għalhekk l-irġiel ħallewha filwaqt li bdew jisħtu u jgħidu li kielet iċ-ċomb!

Iz-ziju Monaldo tilef il-kontroll u kif kien ser ixejrilha daqqa, ħass uġigħ kbir fi driegħu li baqa' pparalizzat u merfugħ fl-arja.

Klara fl-aħħar ipperswadiet lill-qraba tagħha jħallu lil oħtha magħha.

Fil-bażilika ta' Santa Klara f'Assisi hemm meqjum il-fdal tal-kranju (għadam tal-iskutella tar-ras) ta' Katarina, u f'dan il-fdal għadha tidher traċċa ta' daqqa li kienet qalgħet mis-suldati kiefra meta marru għaliha f'Sant'Angelo di Panzo.

Wara din il-ġrajja, Franġisku nnifsu qata' xagħar Katarina, ikkonsagraha lil Alla u bidel l-isem tat-tfajla minn Katarina għal Anjeże.

Dan għaliex Franġisku xebbaħha mal-Ħaruf bla tebgħa peress li hi wkoll xerrdet demmha biex tmur warajh fit-taqbida li kellha ma' qrabatha.

Tixbah wkoll lill-verġni u martri Rumana Anjeże li fl-ewwel żminijiet tal-Knisja tat ħajjitha għal Kristu.

Fil-kunventin ta' San Damjan

Tul l-erba' xhur li Klara u Anjeże damu f'Sant'Angelo di Panzo, Franġisku ħejja kollox biex jeħodhom f'kunventin tipikament Franġiskan, f'San Damjan, barra l-ħitan tal-belt ta' Assisi.

F'dak il-post, fl-1206 kien kellmu Ġesù Msallab u mimli b'faraġ tas-sema, ħass li kellu jitlaq id-dinja għal kollox.

Ftit taż-żmien wara, waqt li kien qed isewwi l-knisja beda jsejjaħ b'leħen għoli bl-ilsien franċiż lill-bdiewa li kienu jinsabu f'dawk l-inħawi:

'Ejjew u għinuni nibni l-monasteru ta' San Damjan, għaliex għad jiġu joqgħodu fih nisa li bil-fama u bil-ħajja qaddisa tagħhom għad jagħtu glorja lill-Missier tas-sema fil-Knisja mqaddsa kollha tiegħu.'

Din il-profezija seħħet meta Klara u Anjeże daħlu f'dak il-post fqir.

Tfajliet ħbieb u qraba, u xebbiet oħra li bosta minnhom kienu nobbli ngħaqdu magħhom f'San Damjan u l-komunità kompliet tikber b'mod tal-għaġeb.

Fl-1229, Beatrice, oħthom iż-żgħira ħaddnet il-ħajja evanġelika.

Saħansitra, ommhom Ortolona, meta romlot, daħlet soru f'San Damjan.

Fi żmien qasir saru komunità ta' ħamsin.

Twaqqfu wkoll monasteri oħra f'diversi postijiet fl-Italja u anke fi Franza, Spanja, fil-belt ta' Praga, il-Ġermanja, il-Polonja...

Anjeże baqgħet f'San Damjan sas-sena 1220 meta Franġisku bagħatha twaqqaf monasteru f'Monticelli, ħdejn Firenze (ara 'Il-Fjuretti ta' San Franġisk,' Kap XV).

Waqqfet monasteri oħra tax-Xbejbiet Foqra f'Mantova, fil-Feltrino u postijiet oħra fit-Toskana u forsi aktar 'l bogħod... u reġgħet lura f'San Damjan matul l-aħħar ġimgħat tal-ħajja ta' oħtha Klara, f'Lulju/Awwissu,1253.

Fil-Proċess tal-Kanonizzazzjoni ta' Santa Klara, Anjeże tissemma' f'żewġ episodji li ġraw qabel it-tluq tagħha għal Monticelli.

Fir-rakkont tal-miraklu taż-żejt fil-ġarra mwettaq minn Klara li ġara fl-1213 (ara Proc.

I, 15), l-ewwel xhud Pacifica di Guelfuccio meta mitluba tgħid liema mis-Sorijiet l-oħra kienu preżenti, fost l-oħrajn isemmi lil Swor Anjeże, oħt Santa Klara.

Sr Ċeċilia, is-sitt xhud, meta kienet qed tixhed dwar l-ispirtu tal-profezija li kellha Klara, tgħid 'li oħtha Swor Anjeże – li ftit taż-żmien ilu għaddiet minn din il-ħajja – kienet hemm, tisma'.' (ara Proc,VI, 15).

Xhieda oħra tas-snin li fihom Anjeże għexet ma' Klara f'San Damjan insibuha fil-'Fjuretti ta' San Franġisk' (nmr 33) li jirrakkontaw il-ġrajja meta l-Papa Girgor IX mar iżur lil Klara u din bierket il-ħobż u minnufih fuq il-ħbejżiet kollha deher is-sinjal tas-salib.

'F'dak iż-żmien f'dak il-monasteru kienu jgħixu Sor Ortolana, omm Santa Klara, u Sor Anjeże, oħtha, it-tnejn li huma, flimkien ma' Santa Klara, mimlijin bil-virtujiet u bl-Ispirtu s-Santu, u kien hemm ukoll ħafna Sorijiet oħra qaddisa.'

'Altera Clara' – Klara oħra

Għall-ħabta tal-1220, il-Kardinal Ugolino, li wara sar il-Papa Girgor IX, kiteb ittra lil Klara li hija xhieda tal-istima profonda li kellu għal Klara u għal Anjeże u għall-'qaddejja l-oħra ta' Kristu u tal-fiduċja kbira li kellu fit-talb tagħhom.

Ugolino xtaq jerġa' jara lil Klara u lil ħutha s-Sorijiet; u jiftakar b'mod speċjali f'Anjeże, li magħha juri rabta qawwija meta jsejħilha 'oħtu.'

'Insellem lil verġni Anjeże, oħti, u lil ħutek kollha fi Kristu.

Lil Anjeże insejħilha wkoll 'qaddejja umli u l-iżjed ċkejkna ta' Kristu.'

Aktar minn tletin sena wara, fl-1253, fir-raba' ittra tagħha lil Santa Anjeże ta' Praga, Klara stess tqis lil Anjeże oħtha daqsha u tikteb hekk: 'Dawn l-istess uliedi mbagħad, imma b'mod partikulari l-verġni l-aktar għaqlija, Anjeże, oħtna, jirrikmandaw ruħhom bil-qawwa kollha fil-Mulej lilek u lil uliedek.'

Il-fatt li Franġisku għażel lil Anjeże bħala 'l-mibgħuta speċjali' biex twaqqaf monasteru f'Monticelli, Firenze, juri li Franġisku wkoll kellu stima kbira għall-personalità u l-kwalitajiet li kienu jżejnu lil Anjeże.

Bħal oħtha kienet animata minn ideali evanġeliċi li għexithom b'xeħta u qawwa ġdida.

Pellegrina għall-imħabba ta' Kristu

Għall-imħabba ta' Kristu, Anjeże aċċettat li tmur Monticelli biex bħala Badessa tkun eżempju ħaj għal grupp ta' xebbiet żgħażagħ li xtaqu jgħixu l-istess stil ta' ħajja ta' Klara u ħutha f'San Damjan.

Imma l-firda minn oħtha Klara, mis-sorijiet u mill-'benniena ' tagħha f'San Damjan swietilha sagrifiċċju mill-akbar lil Anjeże.

Dan jidher mill-ittra li kitbet lil Klara li fiha stqarritilha:

'Irridek tkun taf, għażiża ommi, li għalija l-firda minnek u mis-sorijiet l-oħra li jien kont nemmen li se ngħix u mmut magħhom, hi piena kbira għall-aħħar; inħoss niket kbir f'ruħi u f'ġismi.... u b'danakollu hawn qed inġarrab faraġ kbir u ħaqqkom tifirħuli tassew.

Firdiet bejnietna m'hawnx, u hawn sibt għaqda tal-għaġeb, aktar milli ħsibt li hu possibbli.

Kollha laqgħuni b'ferħ kbir u huma kuntenti ħafna bija; kollha kemm huma wegħduni l-ubbidjenza bl-akbar qima.'

Spirtu missjunarju

Minkejja d-distanzi, Anjeże u ħutha f'Monticelli kienu jħossuhom ġisem wieħed u spirtu wieħed fi Kristu ma' Klara u s-sorijiet f'San Damjan, Assisi.

Kull fejn marret twaqqaf monasteru, Anjeże xerrdet Vanġelu ħaj bil-ħajja siekta, sempliċi u serena tagħha.

Dan l-ispirtu missjunarju li ta frott kotran kien imsoqqi minn ġewwa b'ħajja interjuri li ħjiel tagħha nsibuha fil-'Vita Agnetis' li hemm imdaħħla fil-'Kronaka tal-24 Ġeneral.'

Il-mewt ta' Anjeże

F'Lulju jew Awwissu 1253, Anjeże marret lura f'San Damjan u kienet imbikkija qrib oħtha Klara meta din kienet qed tmut.

Imma Klara qaltilha:

'Ja oħt l-aktar għażiża, Alla jogħġbu li jiena nitlaq, iżda int tibqax tibki, għax dalwaqt tiġi tgħaġġel warajja għand il-Mulej.'

(ara 'Leġġenda ta' Santa Klara, nmr 43).

Skont l-istess 'Leġġenda' fin-numru 48 insibu : 'Ftit jiem wara (l-mewt ta' Klara fil-11 ta' Awwissu, 1253) Anjeże wkoll ġiet imsejħa għat-Tieġ tal-Ħaruf, u marret wara oħtha Klara fil-ferħ ta' dejjem: hemm it-tnejn li huma bniet ta' Sijon, aħwa bid-demm, bil-grazzja u bis-saltna, ifaħħru lil Alla bla heda.'

X'aktarx li Anjeże mietet fis-27 ta' Awwissu,1253 imma skont it-tradizzjoni mietet tliet xhur wara fis-16 ta' Novembru,1253.

Anjeże ndifnet fis-sepolcretto ta' San Damjan u fis-sena 1260 il-fdalijiet tagħha ġew meħuda fil-Bażilika ta' Santa Klara f'Assisi, u mqiegħda f'kappella ddedikata lilha.

Il-Papa Benedittu XIV iddikjara lil Anjeże qaddisa fl-1752, imma l-kult tagħha f'Assisi hu ħafna eqdem, u jixhdu għalih il-mirakli li saru bl-interċessjoni tagħha u li huma mniżżlin fil-'Vita Agnetis.'

Fil-Bażilka ta' Santa Klara wieħed jista' jara x-xena tal-mewt tal-qaddisa f'affresk ta' Puccio Capanna (skola ta' Giotto), li fiha Anjeże tidher għarkupptejha fuq il-ġisem mejjet ta' oħtha Klara.

Ħsieb

Dan li ġej hu kliem Santa Anjeże ta' Assisi:

"Niġi, O Mulej, fis-santwarju tiegħek biex nara l-ħajja u l-ikel ta' ruħi.

Hekk kif nittama fik O Mulej, ispirani b'dik il-fiduċja li twassalni sal-muntanja qaddisa tiegħek.

Ippermettili, Ġesù Divin, biex nersaq aktar qribek, hekk li ruħi kollha tkun tista' tagħti qima lill-kobor tal-Majestà Tiegħek; li l-qalb tiegħi, bl-affermazzjonijiet l-aktar ħelwin tagħha, tista' tirrikonoxxi l-imħabba infinita Tiegħek; li l-memorja tiegħi tista' tinżamm fuq il-misteri ammirabbli li hawnhekk jiġu mġedda kuljum, u li s-sagrifiċċju ta' kull ma' jien jakkumpanja Lilek."

Wieħed jista' jimmaġina kemm kien diffiċli għal Santa Anjeże tisfida x-xewqat tal-ġenituri u l-qraba tagħha u ssegwi lil oħtha, Santa Klara.

Madankollu, hija kellha tgħaddi minn dawn it-tbatijet kollha biex tasal tgħix il-vokazzjoni tagħha.

Tajjeb li nitolbu l-interċessjoni ta' din il-qaddisa biex nirċievu barka fuq il-vokazzjoni tagħna (hi x'inhi), speċjalment jekk qed naffaċċjaw oppożizzjoni u nsibu min jagħmlilna l-bsaten fir-roti tul it-triq.

Ejjew nagħmlu kuraġġ fuq l-eżempju tagħha u nipperseveraw fit-triq tas-sewwa bħalha.

Tul ħajjitha kollha Anjeże rawmet bi mħabba sinċiera tliet devozzjonijiet partikulari:

L-ewwel nett kellha devozzjoni lejn il-Missier, li kienet tikkontemplaH fil-ħniena bla tarf tiegħu, fid-delikatezza lejn uliedu li huma tant ingrati lejH u tant bierda u indifferenti għall-imħabba paterna tiegħu.

It-tieni devozzjoni tagħha kienet lejn Ġesù fil-Passjoni u Anjeże kuljum kienet tikkontempla t-tbatijiet mill-aktar ħorox ta' Kristu u l-ingratitudni tal-bnedmin lejn din l-imħabba bla qies tal-Feddej.

It-tielet devozzjoni kienet il-mogħdrija tagħha għall-Erwieħ tal-Purgatorju.

Anjeże kienet taf li l-offerta tat-talb tagħha kienet tgħinhom jissaffew minn ħtijiethom biex jaslu aktar malajr, kollha dija, fil-preżenza tal-Aktar Għoli.

Imma l-karatteristika essenzjali tal-ispiritwalità ta' Anjeże kienet il-kontemplazzjoni tagħha ta' Ġesù Bambin.

Dan għaliex Anjeże għexet fil-moħbi u fis-skiet il-ġrajjiet kollha ta' ħajjitha, anke dawk esterni li għamlu ħoss, f'adorazzjoni bla heda tar-rieda ta' Alla.

Fil-ferħ u fil-għeja ta' kuljum, fil-paċi u fit-taqbid, fid-dawl u fid-dlam interjuri, għexet marbuta mar-rieda ta' Alla f'isem il-fiduċja bla limiti f'Alla ta' dawk li huma żgħar u foqra, kbar u għonja, għas-Saltna tas-Sema.

U int, kemm int lest/a biex tagħti post ta' prijorità lil Alla u minħabba Fih twarrab dawk l-affarijiet jew dawk il-persuni li forsi qed iżommuk 'l bogħod milli tista' tgħix kif jixtieqek tgħix Hu?

Liema hu/hi l-qaddis/a li lilek jispirak/tispirak b'dak li qal/et jew għex/et?

Aħseb kif tista' b'xi mod timxi fuq il-passi tiegħu/ha?

U hawn ma nistgħux ma nagħmlux aċċenn għall-preżenza tal-Klarissi fil-gżejjer tagħna, f'San Ġiljan:

u f'Victoria, Għawdex:

Din

playlist

ta' vidjos dwar il-Klarissi fi gżiritna:

Talba

O Alla li minnek ġej il-vera ferħ, agħtina l-grazzja li bħal Santa Anjeże ta' Assisi, nagħrfu li fik jinsab dak li kull bniedem jixxennaq għalih, anki jekk mhux dejjem jaf dan.

Fakkarna li jekk nimxi fit-toroq tiegħek, dawn se jwassluna żgur għall-hena ta' dejjem fis-sema fejn Int għad tkun il-premju ta' dawk li ħallew il-ġid u l-pjaċiri tad-dinja biex jgħixu ħajja aktar mill-qrib tiegħek.

Bi Kristu Sidna.

Ammen.

English Version:

Alternative Reading:

Wikipedia:

Film of Saint Francis of Assisi:

Nota: It-Tagħrif u wħud mill-Ħsieb dwar din il-qaddisa tal-lum huma meħudin mis-sit:

__ATA.cmd.push(function() { __ATA.initDynamicSlot({ id: 'atatags-26942-5ed64ee2d2665', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


15 ta' Novembru: San Albertu l-Kbir

Verżjoni Vidjo:

San Albertu l-Kbir

"San Albert kellu dak id-don rari u divin, l-istint xjentifiku, fi grad għoli ferm.

Hu sewwasew il-qaddis li bl-eżempju tiegħu għandu jdawwal l-epoka tal-lum, li tfittex hekk bil-ħeġġa l-paċi u hi hekk mimlija bit-tama fl-invenzjonijiet xjentifiċi tagħha." –

Il-Papa Piju XI dwar San Albertu l-Kbir

SAN ALBERTU L-KBIR

Isqof u Duttur tal-Knisja

1206 – 1280

Tagħrif:

San Albertu twieled f'Lauingen f'xatt id-Danubju, il-Ġermanja, fl-1206.

Kien l-iben il-kbir ta' familja sinjura ħafna, nobbli u aristokratika.

Kien qed jistudja fl-Università ta' Padova meta ħass li kellu jsir saċerdot, u kontra x-xewqat tal-familja tiegħu daħal mad-Dumnikani fl-1223.

In-novizzjat tiegħu għamlu f'Cologne, il-Ġermanja.

Ħames snin wara, beda jgħallem fil-kulleġġi tad-Dumnikani.

Fl-1245, ħa d-Dottorat fit-teoloġija mill-Università ta' Pariġi.

Kien l-ewwel Dumnikan li kiseb grad hekk għoli.

Minnufih beda jgħallem it-teoloġija fl-istess Università.

Hawn kellu lil San Tumas ta' Aquino bħala student tiegħu.

Fl-1428, ġie maħtur Reġġent tal-istudji f'Cologne, fejn iż-żgħażagħ Dumnikani kienu jiġu mħarrġin biex isiru predikaturi tajbin kif kien jitlob minnhom l-Ordni.

San Albertu kien imżejjen b'intelliġenza straordinarja.

Kien awtorita' fil-Fiżika, Ġometrija, Bioloġija, Ġografija, Astronomija, u oħrajn, flimkien max-Xjenzi Teoloġiċi.

Dawk li kienu jafuh, kienu jiskantaw kif moħħ ta' bniedem wieħed seta' jkollu dak l-għerf kollu, u fl-istess ħin ikun bniedem sempliċi, b'fidi kbira, umli u qaddis li kien iqatta' ħafna ħin quddiem l-Ewkaristija.

Minħabba l-ġenju u l-għerf fenominali tiegħu huwa magħruf bħal Duttur Universali.

Fl-1254, ġie elett Provinċjal tal-Ordni fil-Ġermanja, iżda wara sentejn irreżenja.

Fl-1260, il-Papa Urbanu IV ħatru Isqof ta' Regensburg, il-Ġermanja.

Wara sentejn irreżenja.

Xtaq jiddedika ruħu għat-tagħlim.

Fl-1278, waqt li kien qed jagħti 'lecture', f'daqqa waħda l-memorja ħallietu għal kollox, u ma ġietu qatt lura sakemm miet sentejn wara, f'Cologne, fil-15 ta' Novembru 1280, meta kellu 75 sena.

Miet fil-paċi, ħelu ħelu, bilqiegħda fuq is-siġġu tiegħu, bla mard, imdawwar minn ħutu d-Dumnikani.

Ġie ddikjarat Qaddis u pproklamat Duttur tal-Knisja mill-Papa Piju XI, fl-1931.

Ħsieb

Dan x'jgħid San Bernard dwar l-għerf minn Prietka fuq l-Għanja tal-Għanjiet:

"Hemm xi wħud li jixtiequ l-għerf biex jitkabbru, dik hi għarukaża.

Oħrajn biex isiru magħrufa, dik hi vanità u għajb.

Oħrajn biex jakkwistaw il-flus u l-favuri, dan hu skreditu.

Iżda hemm oħrajn li jixtiequ l-għerf biex ikunu jistgħu jgħinu lill-oħrajn, u dik hi karità.

Oħrajn biex itejbu lilhom infushom, dik hi prudenza.

Minn dawn it-tipi kollha, it-tnejn tal-aħħar biss jużaw l-għerf tajjeb u kif għandu jkun."

Bla dubju li San Albertu l-Kbir kien tal-aħħar żewġ tipi u kien għalhekk li laħaq il-qdusija li kull bniedem hu msejjaħ għaliha.

Tassew li ma tridx tkun xi studjuż kbir biex tiddaħħal fil-ġenna mal-henjin imma hu importanti li dawk li jaslu għal xi pożizzjoni għolja f'għajnejn il-bnedmin, jibqgħu umli u jagħrfu li dak li għandhom ingħatalhom mingħand Alla biex jużawh għall-ġid tal-oħrajn u biex jitqaddsu huma stess.

Hawn ukoll min jispeċjalizza fis-sengħa tiegħu wkoll u hawn min jipprova jasal għall-perfezzjoni tal-mod kif jidher minn barra, hawn min iffissat kif se jagħmel iżjed u iżjed flus, min moħħu kif se jisfrutta u jiddomina fuq l-oħrajn u għandu ħabta kif jintimida lil dawk li jiġu f'kuntatt miegħu, hawn min jirsisti biex ikabbar fama tajba għalih innifsu u jsir popolari.

Imma x'jiswa' dan kollu jekk imbagħad ma tkunx għext ħajja li biha jkun jixraqlek tiddaħħal fl-hena tal-ħajja eterna – id-destin vera ta' kull bniedem.

Għax:

X'jiswielek li int avukat jekk wara mewtek ma tistax tiddefendi l-kawża tiegħek?

X'jiswielek li inti arluġġar, jekk wara mewtek ma tkunx tista' tmexxi 'l quddiem jew lura, mqar għal sekonda waħda, l-arloġġ tal-eternità?

X'jiswielek li inti bennej tajjeb, jekk wara mewtek ma tkunx kapaċi tneħħi minn fuqek dawk l-erba' xorok li jkunu jgħattuk?

X'jiswielek li inti għandek persuntek sabiħa, jekk wara mewtek issir tant ikrah li jfittxu jaħbuk fit-trab?

X'jiswielek li inti għandek flus kemm trid, jekk wara mewtek ma tkunx tista' ssarrafhom fil-bank tal-ġenna?

X'jiswielek li inti tikkmanda u tbeżża' 'l kulħadd, jekk wara mewtek ma tkunx kapaċi tikkmanda d-dud li jkun għaddej minn fuqek?

X'jiswielek li fid-dinja tgawdi fama tajba, jekk wara mewtek issib li għandek fama

ħażina quddiem min ħalqek?

Mela fil-ħajja kull ma għandek tagħmel huwa tgħix ħajja tajba u l-bqija ħallih f'idejn l-Imgħallem.

Il-ħlas tat-tajjeb li nkunu għamilna nieħduh b'garanzija u mhux mingħand il-bniedem li filli jċapċaplek jew iċapċapielek imma mingħand Alla li jara kollox (anki dak li nagħmlu fil-moħbi) u wegħedna li jħallasna Hu. (ara Mattew 6:7) 'U l-ħlas tiegħu jkun kbir daqs kemm hu kbir Hu.'

Inti temmnu dan?

Għal liema ħajja qed taħdem: għal dik li tgħaddi, jew għal dik li tibqa' għal dejjem, dik li qed iħejjielek il-Mulej fis-sema?

U nispiċċa bi stqarrija sabiħa ta' San Ġorġ Preca:

"Sinjur Alla, min għarfek ma jafx jitkellem ħlief fuqek, u m'għandux delizzju ieħor ħlief li juri l-ħniena tiegħek, li biha hija mimlija l-art; m'għandux gost ieħor ħlief li jipprietka kemm int ta' min iħobbok, u ta' min jirringrazzjak, min għarfek jitpaxxa bik, u bik jitgħaxxaq u barra minnek ma jarax ħlief frugħa u duħħan.

Min tassew iħobbok mhuwiex kuntent li jħobbok waħdu, u xejn ma jara prezzjuż ħlief il-volontà santissma tiegħek u fiha jħoss il-ħajja u l-hena u l-glorja."

Talba

O Alla, Int għamilt lil San Albertu kbir billi ppermettejtlu jikkombina l-għerf tal-bnedmin mal-Fidi Divina.

Għinna sabiex inżommu sħiħ mat-tagħlim tiegħu hekk li nkunu nistgħu nimxu 'l quddiem fix-xjenzi u fl-istess ħin naslu għal għarfien aktar profond u mħabba dejjem akbar għalik, li minnek ħadna kulma hu tajjeb u sewwa.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ee2d21e3', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


14 ta' Novembru: San Nikola Tavelić u sħabu

Verżjoni Vidjo:

San Nikola Tavelić u sħabu

"Jien għalhekk twelidt, u għalhekk ġejt fid-dinja, biex nixhed għall-verità.

U kull min iħobb il-verità jisma' leħni." –

Ġesù lil Pilatu fi Ġwanni 18:37

SAN NIKOLA TAVELIC U SĦABU MARTRI

Reliġjuż

1340 – 1391

Tagħrif:

Twieled fil-belt ta' Sibenik, fil-Kroazja, madwar l-1340.

Daħal mal-Franġiskani Konventwali ta' belt twelidu u sar saċerdot madwar l-1365.

Għal 20 sena ħadem fil-Bosnija kontra l-ereżija tal-Patareni u tal-Manikej.

Imma meta t-Torok daħlu fis-Serbja u fil-Kroazja, San Nikola deherlu li l-aħjar ħaġa li kellu jagħmel kienet li jmur missjunarju fl-Art Imqaddsa, biex jikkonverti lill-Misilmin.

Telaq għalhekk ma' tliet patrijiet oħra, Dijodatu minn Rodez, Franċiż, Stiefnu minn Cuneo, Taljan, li dawn kienu Konventwali bħalu, u Pietru minn Norbonne, Franċiż ukoll, li dan kien dixxiplu tal-Beatu Pauluccio Trinci, il-Fundatur fl-1368, tar-Riforma Osservanti.

Għexu għal xi żmien fil-kunvent ta' Sijon, ħdejn iċ-ċenaklu.

Imma fil-11 ta' Novembru 1391, marru fil-Moskea ta' Omar, mibnija flok it-tempju ta' Ġerusalemm, u b'kuraġġ li ma jitwemminx, qalu lill-Qadi, li jekk ma jsirx Nisrani, ma jistax isalva.

Il-Qadi wieġeb li jekk huma ma jsirux Misilmin jieħdu l-mewt.

Wara tlett ijiem, dawn l-erba' Franġiskani mietu martri għal Kristu.

Il-metodu tagħhom illum ma nifhmuhx, imma huma fil-fatt ħadu l-mewt biex ixandru lil Kristu.

Għalhekk il-Papa Pawlu VI mar jikkanonizzahom fil-21 ta' Ġunju, 1970.

Ħsieb

Fil-11 ta' Novembru 1391, San Nikola Tavelić u sħabu marru quddiem il-Qadi ta' Ġerusalemm fil-preżenza ta' ħafna Musulmani, u esponew ruħhom, billi ppreżentaw l-argumenti tagħhom b'kuraġġ kbir.

Filwaqt li dawk preżenti semgħuhom bir-reqqa, m'aċċettawx kliemhom, u fl-aħħar inkurlaw għalihom u talbuhom jirrepetu dak li kienu qalu; l-erba' patrijiet irrifjutaw u għalhekk ġew ikkundannati għall-mewt fi tlett ijiem, tqiegħdu l-ħabs fejn sofrew abbużi.

Fl-14 ta' Novembru ġew miġjuba lura fit-toroq, għal darb'oħra ntalbu jerġgħu jgħidu dak li kienu qalu kontra l-Islam, wara li ċaħdu din l-opportunità finali biex isalvaw ħajjithom billi jiċħdu lil Kristu, qatgħulhom rashom u ħarquhom sabiex il-fdalijiet tagħhom ma jkunux jistgħu jiġu venerati bħala martri mill-Insara.

Il-martirju tagħhom ġie deskritt fid-dettall f'rapport mill-Gwardjan tal-Art Imqaddsa, Fr. Gerald Calvet, OFM, xaharejn wara l-mewt tagħhom.

Il-Papa Ġwanni Pawlu II kien konxju ħafna dwar ix-xhieda tal-martri fil-Knisja tagħna.

Kull kontinent ġie minsus bid-demm tal-martri.

Huwa ddeskriva l-martirju bħala

"l-prova l-aktar elokwenti tal-verità tal-fidi."

Skont hu, din il-"prova tal-fidi" hija evidenzjata fi tliet modi:

L-ewwel nett, il-martirju jafferma l-invjolabbiltà tal-ordni morali – kemm il-verità u l-qdusija tal-liġi ta' Alla u d-dinjità tal-persuna umana.

It-tieni nett, il-martirju jikkonferma l-umanità u l-ħajja vera tal-bniedem.

U fl-aħħar, il-martirju jikkonferma l-qdusija tal-Knisja, bi preżentazzjoni ta' xhieda impenjati għall-verità.

Fil-qosor,

"bl-eżempju elokwenti u attraenti tagħhom ta' ħajja kompletament trasformata mill-isplendur tal-Verità morali, il-martri u, b'mod ġenerali, il-qaddisin tal-Knisja kollha, jixegħlu kull perjodu ta' Storja billi jqajmu s-sens morali tagħha"

(L-Isplendur tal-Verità, # 93).

Għalhekk, irridu nkunu konxji tal-martri tal-Knisja tagħna, għax ix-xhieda tagħhom tagħmlilna kuraġġ u tagħtina tama kbira.

Permezz tal-grazzja ta' Alla, jalla aħna wkoll inkunu daqshekk impenjati lejn il-Mulej tagħna, lejn il-Knisja tiegħu, u lejn il-fidi kif kienu huma.

Ejja nagħmlu tagħna l-kliem ta' San Pawl:

"Ladarba aħna wkoll għandna madwarna sħaba hekk kbira ta' xhieda, ejjew inwarrbu minna kull xkiel u kull dnub li malajr ifixkilna, u b'qalbna qawwija nibqgħu niġru t-triq tal-prova li għandna quddiemna; inżommu għajnejna merfugħa lejn Ġesù, li minnu tibda u fih tintemm il-fidi tagħna; hu li, flok l-hena li kellu quddiemu, qagħad għas-salib bla xejn ma qies l-għajb tiegħu, u issa qiegħed fuq in-naħa tal-lemin tat-tron ta' Alla."

(Lhud 12:1-2)

Talba

O Alla, li gglorifikajt lill-konfessur tiegħek San Nikola Tavelić billi tajtu li jxerred l-Evanġelju u l-palma tal-martirju, agħtina li b'talbu, ikun jistħoqqilna li nimxu fuq il-passi tiegħu u permezz tal-interċessjoni tiegħu nirċievu l-premju tar-rebbieħa, il-ħajja eterna .

Bi Kristu Sidna.

Ammen.

English Version:

Alternative Reading:

or

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee2d34c1', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });